text:
Umunyamabanga Nshingwabikorwa w’Umurenge wa Rwimbogo,Gitoki, Nyagihanga, Gasange tariki ya 31 Ukwakira nibwo bashyirije ubuyobozi bw’Akarere amabaruwa basezera ku mirimo .
Umuyobozi w’Akarere ka Gatsibo, Gasana Richard, yatangarije IGIHE ko aba bayobozi beguye nyuma y’igenzura no kubagira inama byakozwe mu minsi ishize.
Yagize ati “Mu minsi ishize twari twabahamagaye bose tubagira inama kuko hari isuzuma tubakorera buri mwaka, bakanagezwaho uko isuzuma ryasanze bahagaze. Hari abagaragaweho imikorere itari myiza, kutita ku bibazo by’abaturage ngo babikemure ku gihe cyangwa bakabikemura bigoranye n’ibindi.”
Yakomeje avuga kandi ko harimo abagaragaweho kwigwizaho ibyagenewe abatishoboye.
Ati “Ugasanga bamwe bafite aho bahuriye no gukoresha ibigenewe abaturage muri gahunda za VUP, ubudehe n’ibindi. Hari naho usanga bamwe biyandarika, ari abasinzi bakabije ugasanga bitameze neza. Twagiye twerura tukabwira buri muntu ibyo avugwaho kandi bimwe na bimwe nabo bakabyemera […] Rero hari igihe umuntu agenda akitekerezaho agasanga ibyo akora byamenyekanye akavuga ati reka njye gukora ibindi.”
Uyu muyobozi yakomeje avuga ko aba bose beguye banditse bavuga ko ari impamvu zabo bwite kandi ngo ni uburenganzira bwabo.
Ati “Iyo umuntu asabye guhagarika imirimo ntiwamubuza kandi itegeko ribimwemerera, igikurikiraho ni uko tutakwemera ko hakomeza kubamo icyuho turatanga itangazo abandi banyarwanda bapiganirwe ako kazi hakurikijwe amategeko.”
Inkubiri yo kwegura kw’Abanyamabanga Nshingwabikorwa b’imirenge n’utugari ku mpamvu zitwa izabo bwite, yatangiye gukaza umurego mu Ukwakira 2016 mu Turere dutandukanye tw’igihugu, magingo aya abasaga 50 bakaba baramaze kwandika amabaruwa basezera ku kazi.


c: text/html

text:
Kuba bari babanye mu buzima busanzwe ariko kwibonanamo bitari hafi, guhurira mu gikorwa kimwe cyo kuboha agaseke byongereye ubumwe bwabo, ku buryo buri wese yiyumvamo undi.
Uvuye mu mujyi wa Kigali ukagera mu wa Rwamagana, bigufata isaha n’iminota mirongo ine, unyuze i Kiramuruzi, cyangwa se waba unyuze mu kiyaga cya Muhazi wambukiye i Ruhunda bikagufata iminota mirongo ine gusa ukagera i Gituza. Aho uba ugeze mu karere ka Gatsibo, Umurenge wa Murambi, akagari ka Rwankuba, umudugudu wa Nyagasambu.
Ni itsinda ry’abagore 20 baboha agaseke binyuze mu mushinga bise “Agaseke k’amahoro” baterwamo inkunga n’umuryango utegamiye kuri Leta, The Mustard Seed Institute, waje kuzamura abaturage bo mu cyaro, cyane cyane abo mu murenge wa Murambi.
Urugendo rwo kunga ubumwe bikomotse ku gaseke, bigarukwamo n’abagore bo mu gaseke k’amahoro, bavuga ko ubu bavuga rumwe, barushijeho kumenyana, barakeburana, barafashanya kandi bagatabarana.
Mukagetete Veneranda afite imyaka 53, ni umuyobozi w’itsinda Agaseke k’amahoro. Arubatse, afite umugabo n’abana bane. Aganira n’Ikinyamakuru Panorama yatubwiye ko ubundi babohaga bisanzwe kuko uretse ababohaga uduseke dusanzwe, abandi bafumaga ibitambaro bakaboha n’imipira.
Agaseke k’amahoro bagatangiye ku wa 16 Nzeri 2017, babifashijwemo na The Mustard Seed Institute ariko byabafashije kuba umuryango umwe, no kurushaho gukundana.
Mukagatete agira ati “Kuva tumaze kwibumbira hamwe, byadufashije kuba bamwe no kuba umwe, kumenya gukorera ku gihe, kunoza ibyo dukora, kwigishanya, kwirinda ishyari no kwirinda ipfunwe twumva ko hari uwaba asumba undi.”
Akomeza avuga ko uko kuba umwe byahawe imbaraga n’igiceri cy’amafaranga ijana batanga buri cyumweru, bikabafasha kuguriza umunyamuryango ugize ikibazo. Ubu umutungo wabo ugeze nibura ku mafaranga ibihumbi ijana na mirongo itanu.
Akomeza agira ati “Ntitwari duturanye, imibanire yacu sinavuga ko itaziraga amakemwa kuko tutahuraga ngo tugire ibiganiro nk’ibyo tugira ubu. Imibanire yacu idufasha kujya inama, gukeburana no gusurana.”
Mukantabana Pelagie atuye mu mudugudu wa Nyagasambu, Akagari ka Rwankuba. Ni umupfakazi wa Jenoside, afite abana batanu. Avuga ko nyuma ya Jenoside yakorewe Abatutsi ubuzima bwe butabaye bwiza bigeretseho no kuba mu bwigunge. Nyuma abana be babiri bitabye Imana birushaho kumwongerera umubabaro.
Avuga ko atari azi kuboha agaseke ariko mu rwego rwo kwifasha kuva mu bibazo byari bimwugarije, yisungaga abandi bagore aho baboheraga ariko ajyanwe no kubaginirira gusa kuko byamufashaga kuruhuka.
Akomeza avuga ko haje gahunda y’Agaseke k’amahoro, yumvaga bitoroshye kujyamo kuko atari azi kuboha ariko yateye intambwe ajyanamo n’abandi. Ati “Badusabye ibyo twaboshye, kuko ntabyo nari mfite, nagiye kugura udukoko tubiri ndatuzana. Kubera ko twari twiza bahise batugura. Nari nariyemeje kubaho gutyo. Nagize ikibazo ubwo uwo twatuguze na we aje mu itsinda.
Sinacitse intege ahubwo nagize imbaraga zo kwiga kuboha. Narijombaguye nshaka kubireka ariko bagenzi banjye barankomeza. Agaseke kanjye ka mbere barakanze, ariko narakomeje ku buryo aka kabiri ariko batwaye mbere y’utundi. Ubu narabimenye pe.”
Avuga ko kwishyira hamwe byabahaye agaciro. Agira ati “Twagize igikundiro n’icyubahiro mu bandi babona turi kumwe. Ubu natangiye kwigisha abandi kugira ngo na bo bazatere ikirenge mu cyanjye. Ubu nta gihe mfusha ubusa, kandi ngomba gutera imbere.”
Musabimana Venantie ni umwari w’imyaka 25, afite ababyeyi bombi. Yarangije amashuri yisumbuye mu icungamutungo. Na we ari kumwe n’abandi mu gaseke k’amahoro. Avuga ko atari azi kuboha agaseke ariko kubana n’abandi byaramwigishije.
Agira ati “Sinarinzi kuboha agaseke nabyigishijwe n’aba babyeyi. Nafashe icyemezo cyo kwiga kuboha agaseke kuko nashakaga umwuga wunganira ibyo nize. Nashimishijwe no kumenya kuboha, nunguka kandi inyigisho zimfasha mu buzima busanzwe mpabwa n’abanduta. Niga kandi gusabana n’abandi kuko iyo turi kumwe tuba turi urungano.”
Uwajeneza Joselyne ni umubyeyi w’imyaka 38. Afite umugabo n’abana batandatu. Avuga ko kujya hamwe na bagenzi be byatumye barushaho kumenyana no gusabana kuko abenshi batari baziranye. Ashima gahunda yo kuboha agaseke, kuko amafaranga amaze gukuramo yamufashije gukemura bimwe mu bibazo by’urugo, kugura imyenda y’abana no guhemba abakozi bamuhingira.
Avuga ko kumenya kunoza ibyo akora byatumye nimugoroba yigisha bagenzi be ubu na bo bamaze gutera intambwe mu kuboha agaseke.
The Mustard Seed Institute, uyu mushinga watangiye gufasha umugore wo mu cyaro kwikura mu bwigunge no kwishyira hamwe n’abandi bakarushaho kunga ubumwe, ufite gahunda yo gutangiza mu gihe cya vuba ikigo cyigisha abagore n’urubyiruko imyuga itanga akazi aho batuye kandi bakabafasha no kubona amasoko.

robotstxt: allowed

filter: keep


text:
Dukeneye abanyeshuri bazakemura ibibazo ku isoko ry’umurimo-WDA
Ubuyobozi bw’ikigo cy’Igihugu giteza Imbere Ubumenyingiro, WDA, bwatangaje ko mu Rwanda hakenewe abanyeshuri bazakemura ibibazo bigaragara ku isoko ry’umurimo.
Byatangajwe na Gasana Jerome, Umuyobozi wa WDA, mu muhango wo gutangiza inyubako zo kwagura amashuri atanu yigisha imyuga n’ubumenyingiro.
Uyu muhango wabereye mu ishuri ryitwa Nyamata Technical Secondary School, mu Karere ka Bugesera mu Murenge wa Nyamata, kuri uyu wa wa 20 Kamena 2016.
Ibigo bizagurwa ni Nyamata TSS na Nelson Mandela Education Center biherereye mu Ntara y’Iburengerazuba, Kavumu VTC na Mpanda VTC byo mu Ntara y’Amajyepfo, ndetse na Gisenyi VTC ryo mu Burengerazuba.
Gasana yagize ati “Dukeneye abanyeshuri bazaza kudufasha guhangana n’ibibazo biri ku isoko ry’umurimo.
Ni yo mpamvu tubingisha ubumenyingiro kugira ngo mwige mumenye gukora kandi mube abahanga , kugira ngo muzasoze amashuri yanyu mwinjira mu kazi, mutagombye gukomeza kwiga ngo muminuze.”
Yasabye abanyeshuri bari bitabiriye uwo muhango guhindura imyumvire no guhindura imyigire yabo, bakiga bita cyane ku kwimenyereza gukora umwuga biga bakazasoza amasomo binjira mu kazi badakeneye gukomeza kwiga.
Yanavuze ko uwakwifuza gukomeza amashuri yakomeza yirihira adasabirije amafaranga yo kwiga ngo agore Leta cyangwa ababyeyi, kuko yaba yiga afite umwuga akora umwinjiriza amafaranga.
Umuyobozi wa WDA yakomeje atangariza abo banyeshuri ko ari yo mpamvu batangije ibyo bikorwa byo kwagura ayo mashuri bongeramo ibyumba byo kwimenyererezamo ibyo biga (Laboratoires).
Ayo mashuri yanashikiwe ibikoresho bigezweho kandi bihagije byo kubafasha kwimenyereza imyuga biga.
Yatangiye gusanwa ku nkunga y’umushinga w’abadage uharanira iterambere witwa KFW.
Uyu mushinga uteganya gutanga amayero miliyoni 7,5 mu byiciro bibiri, aho mu cyambere cyatangiye kuri uyu wa mbere babigeneye amayero miliyoni 5,5 ku cyiciro cya kabiri bakazatanga miliyoni ebyir, ariko bakaba bakiri mu biganiro ku buryo ngo hashobora kuziyongeraho icyiciro cya gatatu.


text:
Abanyeshuri baganiriye na Kigali today ni abiga mu ishuri ry’imyuga rya Gatsibo Technical School mu ishami ry’ubwubatsi. Bavuga ko iki kibazo bahura nacyo iyo bageze mu gihe cyo gushyira mu bikorwa ibyo baba bize mu ishuri (pratique).
Niyonshuti Andre ni umwe muri aba banyeshuri, yiga mu mwaka wa gatandatu w’ubwubatsi aragira ati “Muri aka karere muri rusange hari ikibazo cy’amazi adahagije birazwi, ariko twifuza byibura ko bashaka ukuntu bayatwegereza kugira ngo tujye tubona uko twashyira mu bikorwa ibyo tuba twize mu ishuri.”
Sinayigaye Jacques nawe wiga ubwubatsi yunga mu rya mugenzi we, avuga ko ibikorwa byabo igihe bagiye gushyira mu ngiro ibyo baba bize mu ishuri usanga bidindira kubera amazi adahagije kandi banayakura kure, agasaba ko babafasha kuyabegereza.
Umuyobozi w’iri shuri, Ndatimana Theodore avuga ko koko hari ikibazo cy’amazi adahagije ku banyeshuri biga amasomo y’ubwubatsi ngo hakiyongeraho n’ikibazo cy’ibitabo by’imfashanyigiso bikiri bicye.
Ati “Muri rusange turacyafite ikibazo cy’ibikoresho by’ibanze abanyesuri bacyenera kugira ngo bimenyereze ibyo biga, ariko tugerageza gufatanya n’ababyeyi kugira ngo twishakemo ibisubizi, naho ku kibazo cy’amazi, biri muri gahunda irambye y’akarere batubwiye ko biri mu igenamigambi.”
Ishuri ryigisa imyuga rya Gatsibo Technical School riherereye mu murenge wa Gatsibo, Akagari ka Gatsibo mu mudugudu w’Agatare, ryigisha imyuga irimo ubwubatsi, amashanyarazi n’ibikorwa rusange.
Iri shuri ryatangiye mu 2014, ryigamo abanyeshuri bagera kuri 400 barimo abahungu 320 n’abakobwa 80.


text:
N’ubwo dukunda cyane abo dusangiza ubuzima bwacu bwa buri munsi,babandi batuzi twambaye twaberewe mbese babandi batuzi tumwenyura igihe twasohokanye,hari igihe kubasangiza uko twiyumva cyangwa kwiyumvamo uko batubona mu gihe cyo gukora urukundo bidutera ipfunwe riremereye nyamara igikorwa nyirizina muba mugiye gukora aba ari ipfundo ryo kwinsanzuranaho.
Wenda akenshi nawe umutinyuka iyo muri munzira mugenda yajya kugusoma ukumva isoni ndetse ukabikora nk’uwabyihorera.iyo isoni zateye imizi hagati y’ababana bombi ,iteka hari ibidakorwa nk’uko byagakwiye kandi imibonano iza ku isonga,akenshi wumva wanamwambura mbere yo gukora igikorwa nyirizina nyamara ukagira isoni ukisubiraho,uhora iteka urwana no gutinya bidafite ishingiro,umutima ukunda urubaha ariko nttugira intinyi,dore bimwe rero byagufasha kwisanzuro kuwo musangira imbuto z’urukundo.
Ikigutera isoni shaka uburyo mwajya mugikora incuro nyinshi. Â
Wenda mwarashakanye ,ariko igihe agiye kugusoma wumva ari isi igiye kukugwira ,uko muzagenda mubikora incuro nyinshi uzagenda ubimenyera n’uburyohe bwabyo buzakwinjira kuburyo muzagera igihe mukajya mubikora ntawishisha undi kandi bizaba byiza kurusha uko ubicyeka.
Muganire ibyifuzo byaburi wese.
Inkingi ikomeye y’urukundo n’ubwisanzure kuwo wahisemo,uzambwira gute ko umukunda udashobora kumubwira icyo wifuza,utabasha kugira ibyo umusaba ngo unamubwire uko wifuza byakorwa,ni ngombwa ko umwibonamo ,mwaba muri kumwe ukumva uruzuye kuko ntacyo umukinga,igihe cyo gutera akabariro winyura ku ruhande uko ubishaka,uko ushaka ko akorohereza bimubwire kuko erega wasanga nawe ariko abyifuza,nutabimubwira bishobora kuzaba intandaro yo kuzajya kubibwira abandi bakobwa.
Irekure
Mu gihe wubaka urugo n’umukunzi wawe irekure,mwirekurire ,wikizigama kuko erega burya niyo mpamvu uba waravuye iwanyu,kora ibishoboka witse utuje maze wumve ubruyohe bw’ibikorwa,wikumva umeze nk’umuntu ufite icyo ukinga umukunzi wawe ,muhe byose bimugenewe kandi nawe akwihe wese ntacyo asize maze mwembi musangire uburyohe bw’ibyo muri gukora ntakimwaro.
Mugerageze kubakira urugo mu mwijima
Umwijima uzafasha buri umwe muri mwe kumva har ikindi kintu kimuhishe kimufasha kuvuga ibintu uko abyumva,bizamufasha gutanga ku geza ku ndiba byabindi yatangaga ahishe amaso kuko icyo gihe ntawe uzaba abona imboni z’undi.N’ubwo abenshi bavuga ngo umwijima ukorerwamo amahano nyamara uza ku isonga mu gutinyura abashakanye mu gihe cyo gutera akabariro,uko mugenda mumenyerana igihe kiragera mukajya munabikora habona usibye ko hari n’abifashisha amatara y’urwijiji.
Hari abumva ko isoni ntacyo zatwara mu gihe bubaka urugo nyamara buryo uyo mutinyukanye ijana ku ijana biruta ibindi bihe byose mwagiranye mu giteretana kuko buri wese yumva ahuye n’uwo agenewe maze akamuha byose ntacyo amukinze mbese buriwe akora ibishoboka kugeza ku mpera bitandukanye na babandi babikora wagirango n’abakozi bo mu magarage (ibinamba) boza amamodoka kuko hari aho batagera kuko baba bakorera amafaranga,wowe si amafaranga ukorera icyo ukorera n’urukundo rwuzuye ruzira uburyarya.


text:
Nyamagabe: Kwirindira umutekano nibyo byahashya ubugizi bwa nabi
Nyuma y’uko haragaragaye umubiri w’umuntu ukekwaho kwicwa, abaturage barasabwa ko kwirindira umutekano bakora amarondo, batanga amakuru ku gihe, bandi bagira amakenga, ari byo bizahashya ubugizi More...
Ababyeyi b’abana bafite umwanda mu Burasirazuba bagiye kujya banengwa ku Karubanda no mu itangazamakuru
Ababyeyi basanzwe batita ku isuku y’abana babo mu Ntara y’Iburasirazuba bagiye kuzajya bamaganwa, batangazwe ku Karubanda no mu bitangazamakuru niba batikubise agashyi ngo bite ku isuku y’abana More...
Kugenzura imibanire y’ingo byagabanyije ibyaha n’urugomo mu Burasirazuba
Inzego z’umutekano mu Ntara y’Iburasirazuba ziravuga ko ingamba zo kugenzura imibanire y’ababana mu ngo, bakagirwa inama zo kuganira no gucyemura amakimbirane bafite atararenga inkombe byatanze More...
Baretse amakimbirane bari bafitanye nyuma yo kuganirizwa ku buryo bwo kuyakemura
Umugore witwa Uwiringiyimana Claudine arashimira urubyiruko rwo mu murenge wa Cyanika rwibumbiye muri Club Hope of Future (Icyizere cy’ejo hazaza) kuba rwaramufashijje kwiyunga n’umugabo we nyuma More...
Nyamasheke: Ingo 50 zashoje amahugurwa zahabwaga n’inama y’igihugu y’abagore
Imiryango 50 yo mu murenge wa Bushekeri mu karere ka Nyamasheke, kuri uyu wa kane tariki ya 17/05/2012, yashoje amahugurwa y’iminsi 4 yahabwaga n’inama y’igihugu y’abagore, igamije kubahindurira More...
Ngoma: Ntamuntu uhobora gutera imbere atabanje gusuzuma imihigo-Muzungu
Umunyamabanga nshingwabikorwa w’akarere ka Ngoma Muzungu Gerard aremeza ko gusuzuma imihigo no guhiga indi ariryo pfundo ry’iterambere kuko nta wakira atabanje gusuzuma aho yari ari mbere ubundi More...
Gisagara: Abashakanye bakwiye guhora bameze nk’abarambagizanya
Abatuye mu karere ka Gisagara barigishwa kubana neza n’abo bashakanye kugirango babashe gushyira hamwe maze bakore bateze imbere ingo zabo. Byagaragaye kenshi ko umubano mubi mu rugo uri mu bya mbere bituma More...
Ruramira: Abaturage barasabwa kurwanya imirire mibi no kuringaniza imbyaro
Mayor wa kayonza yasuye abaturage basenyewe n’imvura  Umuyobozi w’akarere ka Kayonza, Mugabo John, arasaba abaturage bo mu murenge wa Ruramira mu karere ka Kayonza kurushaho kurwanya imirire mibi More...
Rwanda | Umudugudu wa Nyarucyamu III wakoreye umuturage ikarita izajya imufashwa kubahiriza imihigo y urugo
Nyarucyamu ya gatatu ni umwe mu midugudu yo mu kagari ka Gahogo mu murenge wa Nyamabuye ho mu karere ka Muhanga, Uyu mudugudu wiremeye amakarita yo gufasha abawutuye kubahiriza imihigo ya buri rugo kuko ngo ifasha More...


text:
Paul Kagame n’ « Agatsiko ke k’Abanyamurengwe Bagashize » mu mugambi muremure wo gutindahaza « Rubanda igooka »
Paul Kagame n’Agatsiko ke k’Abanyamurengwe Bagashize ntibahwema guhimba impamvu zo kwangiza igikorwa cyose gitunze rubanda : Gusenya amazu, kurandura imyaka y’abaturage, kubambura amasambu yabo gakondo, kubabuza korora amatungo bifuza…none abatakigira aho bahinga bagiye gusenyerwa twa Kiosk twabafashaga kubona icyo bagaburira urubyaro. Ihurizo rikomeye rikaba ari iri ngiri : Rubanda izakomeza kwihanganira iyi ngirwa Leta y’aka Gatsiko k’Abanyamurengwe kugeza ryari koko?
Ngaho nawe isomere iyi nkuru ikurikira maze wibaze uti:
« Kuki ntatinyuka ngo nifatanye n’abiyemeje gutera intambwe yo KWIVUMBURA kuri aka Gatsiko gatindi ? [Umuhanuzi]
Abacuruzi bo mu murenge wa Gisenyi mu murira, Kiosks zigiye gusenywa
Bamwe mu bacururiza muri Kiosk zo mu murenge wa Gisenyi bari mu gahinda nyuma yo kubwirwa ko izo kiosk zigomba gusenywa kuko inyubako zitajyanye n’igishushanyo mbonera cy’umujyi wa Gisenyi zitagomba kuhaba.
Amakiyosike 50 yo mu murenge wa Gisenyi niyo agiye gusenywa
Abacururiza muri Kiosk mu murenge wa Gisenyi bavuga ko bahawe itariki ya 24 Ugushyingo 2017 ngo babe bavuyemo bashake ahandi bacururiza izo kiosk zisenywe.
Usibye kuvuga ko icyo icyemezo cyo kubasenyera Kiosk cyabatunguye, aba bacuruzi bavuga ko nta n’andi mazu yo gucururizamo bapfa kubona muri Gisenyi, aha akaba ari ho bahera basaba ubuyobozi kuba bwabubakira andi masoko yo gucururizamo kugira ngo ubucuruzi bwabo budahomba dore ko bavuga ko ari bwo bubatunganye n’imiryango yabo.
Umwe mu bacuruzi baganiriye na Radiyo Rwanda yagize ati “Itariki baduhaye yaradutunguye mbese biratubangamiye cyane kwimura umuntu afite ahantu yakoreraga ni ikibazo, urabona aha muri Gisenyi twese nibadusenyera ntituzabona amazu ducururizamo urumva biraduhombya, ubu bucuruzi nibwo budutunganye n’imiryango yacu, icyo twasaba ubuyobozi ni uko wenda bwatwubakira isoko tukimukiramo kuko aho gucururiza twese ntabwo twahabona”
Umuyobozi w’umurenge wa Gisenyi, Uwimana Vedaste avuga kuri iki gikorwa cyo gukuraho ama Kiosk yatangaje ko usibye n’amakiosk agiye gusenywa, n’izindi nyubako zigomba kuvugururwa kugira ngo zijyanishwe n’igishushanyo mbonera cy’uwo mugi.
Yagize ati “Umujyi wa Rubavu ni umwe mu migi yatoranyijwe mu migi 6 ya 2 mu gihugu ngo yunganire umujyi wa Kigali, iyo rero ahantu hiswe umugi hari ibigomba kuharanga, ibikorwa remezo, imihanda, inyubako n’ibindi. Igishushanyo mbonera cy’umujyi wa Gisenyi giteganya uko umugi ushobora kuba wubatse uretse n’amakontineri cyangwa n’amakiyosike hari n’inyubako zigomba kuvugururwa, umugi ugenda ukura ukagenda waguka, aho tuzahera ni ahamaze kugera imihanda ya kaburimbo”
Kuri ubu Kiosk zizasenywa ni 50, gusa amakuru dukesha Radio Rwanda avuga ko haherewe kuri kiosk ziri mu mugi rwagati hakazakurikiraho iziri mu nkengero y’umugi.
Inkuru ya Jean Damascene MUTUYIMANA.


text:
DORE AHO TOP5SAI IBONA INTANGIRIRO Y’ITERAMBERE RYA MUZIKA Y’U RWANDA
Ubusanzwe abantu benshi iyo umuntu avuze iterambere ry’ikintu bahita bumva ibikorwa bigaragara bijyana n’icyo kintu cyavuzwe, ariko burya kugirango ibikorwa bigaragare kandio bifie ireme ndetse no kuramba bigira aho bituruka aha ntahandi ni mu mutwe.
TOP5SAI yo rero ikaba isanga ipfundo ry’iterambere rya muzika yo mu Rwanda ari uko abajya kujya muri uyu muzika mbere y’uko bajya mu bikorwa bitandukanye byawo bajya babanza bagahabwa amahugurwa y’ibanze mubijyanye n’uko muzika ikorwa, akazi gashingiye ku nganda za muzika n’imyidagaduro ndetse n’icyo buri wese yaba ashoboye muri byinshi bihari byo gukorwa.
Mu gutanga umuti kuri iki kibazo TOP5SAI ikaba yariyemeje gutangiza gahunda y’amahugurwa y’ibanze agenewe abahanzi n’abifuza kwinjira muri iyi industry ya music mu Rwanda ibinyujije mu kigo Ndangamuco n’imyidagaduro ( Musanze Culture & Entertainment Centre ) aho iyi gahunda y’amahugurwa y’igihe kigufi ateganijwe kujya aba buri mezi atandatu.
Icyiciro cya mbere cy’amahugurwa kikaba cyarabaye mu kwezi k’ukuboza 2014 ndetse abayitabiriye basaga 80 bakaba barishimiye iki gikorwa.
N. Paul ni imwe mubitabiriye aya mahugurwa aragira ati " Baduhamagara ngo tuzaze muri aya mahugurwa numvaga ko nje nje kuririmba cyangwa se kwiga uko baririmba ariko naje gusanga impano yanjye iri mu muzika ariko atari iyo kuririmba ahubwo ari iyo gucuranga bityo rero nkaba numva ngiye guteza imbere ibyo nshoboye aho kuvanga vanga"
Nyuma y’aya mahugurwa kandi abayitabiriye bakaba barahawe n’ikizamini ku masomo bize ariyo : Music Business, Music Theory, Music History, Introduction to MUSIC INSTRUMENTS


text:
KANDA HANO UREBE VIDEO
Nk’ibisanzwe,Ibyamamare.com tubategurira icyegeranyo kibiteganyijwe kuba ku muntu mu cyumweru bitewe n’igihe yavukiye.Iyi ni inkuru igenda igaruka uko icyumweru gishije ikubiyemo icyo abahanga mu byo kwitegereza ahazaza (les voyants) bavuga ku bizaba ku muntu uko icyumweru gitashye, hakurikijwe igihe yavukiye.Dore uko icyumweru cyo ku wa 05 kugeza ku ya 11 Gashyantare 2018 kizagenda.
Uwavutse hagati y’itariki ya 21 Werurwe na 19 Mata (Belier)
Mu rukundo
Mu iki cyumweru urukundo rwanyu nta kavuyo kazabamo. Ibyanyu muzabikora mwitonze kandi mufate imyanzuro mwabanje kuyitekerezaho neza bityo n’intambwe muzatera mu rukundo izaba ihamye kandi iki cyumweru kizasiga muzi neza icyo mushaka. Muzamenya gutanga ndetse no kwakira urukundo mu buryo bwuzuzanya kandi buryoshye.
Mu butunzi
Akazi kanyu kazihuta cyane muri iki cyumweru. Mbese muzagira ibyihutrwa byinshi muzagomba gukemura vuba na vuba. Hazaba impinduka muzasabwa kwihutira kujyana nazo ariko biragaragara ko muzabasha rwose kubisohokamo neza mwirinda ababatesha gutunganya neza ibyo mukora cyane cyane bakoresheje ururimi rwabo.
Mu kazi
Iyi minsi 7 izababera myiza cyane ku mishinga irebana no guteza imbere urugo ndetse no kurutunga uko bikwiriye. Muzamenyana n’abantu bazabagirira akamaro mu minsi iri imbere. Muzagira ibitekerezo bishya ndetse rimwe na rimwe ibyuyimviro byanyu bizabaherekeza mu gufata umwanzuro ufatika. Gusa mugomba kurangwa no kwihangana kugira ngo ibintu banyu mutabyihutisha hakabamo guhubuka.
Uwavutse hagati y’itariki ya 20 Mata na 20 Gicurasi (Taureau)
Mu rukundo
Muzigiramo impano yo kuvugisha ababikwiriye kandi muzabigiriramo amahirwe. Niba nta mukunzi mufite muzagira amahirwe cyane yo guhura n’abantu bazima. Ibi rero bizabafashe kongera ibiganiro n’umutima mwiza ndetse muzashyire imbere ibyo muzi neza ko mwifitemo byiza kandi byakurura ababakunda, bizabahesha kugira amahirwe yo guhura n’uwo mwamarana igihe kinini.
Mu butunzi
Ubutunzi bwanyu buziyongera muri iki cyumweru cyane cyane bigendanye n’ingamba mufite zo kuzigama. Muri iki cyumweru igikomeye kizabagora ni ukugendana n’impinduka mu micungire no kugena uko mukoresha umutungo wanyu mwibanda ku kwizigamira cyane. Mushobora kuzabona amafaranga ku buryo buboroheye ariko ikizabagora ni ukumenya kuyakoresha uku bikwiye.
Mu kazi
Akazi kanyu muri iki cyumweru kazaba kihuta cyane kandi bizabashimisha cyane niba mukora ibyo mukunda, ariko niba ibyo mukora mubikoreshwa n’amaramuko gusa iki cyumweru kizabavuna cyane bityo murasabwa kwitonda cyane hato bitazabateranya n’abakoresha banyu. Muzashyiremo agatege bityo mwirinde ingaruka zaterwa no kwiteranya n’ababahemba.
Uwavutse hagati y’itariki ya 21 Gicurasi na 21 Kamena (Gemaux)
Mu rukundo
Urukundo rwanyu muri iki cyumweru ruzarangwa n’intekerezo nyinshi. Muzagira umwanya uhagije wo kwitekerezaho no kureba aho muhagaze mu rukundo kandi imyanzuro muzafata izabaherekeza mu gihe kirekire mu buzima bw’urukundo mwaba mufite abakunzi cyangwa ntabo.
Mu butunzi
Gutekereza kwanyu kuzabageza mu nzira ikwiriye, mbese uko muzarushaho gutekereza mu buryo bwiza niko muzaba mwiyegereza inzira mukwiriye kunyuramo ngo ubutunzi bwanyu bumere neza. Bizaba ngombwa ko mwisuzuma kandi mukita ku bintu byose ntacyo mwirengagije kuko uku kwirengagiza n’ubwo kaba ari akantu gato gushobora kubagusha mu mutego wabatera igihombo gikomeye
Mu kazi
Muri iki cyumweru akazi kanyu kazakurikiranamu buryo budasanzwe kandi bwihuse cyane. Muzabona impinduka nyinshi ariko kujyana nazo nibyo bizabafasha kubaka neza umwuga wanyu, muwuha inking zikomeye z’ejo hazaza.
Uwavutse hagati y’itariki ya 22 Kamena na 22 Nyakanga (Cancer)
Mu rukundo
Ni byiza ko muri iki cyumweru mwirinda kwibikamo ibyifuzo byanyu ahubwo mukabigaragaza bityo mukimwa mutiyimye. Benshi muri mwe bazagera kure batigeze bagera na rimwe mu rukundo. Niba mufite abakunzi, bazabereka cyane urukundo ndetse no ku bumva mu mabanga y’urukundo. Ukwihangana kwanyu niko kuzabahesha gutuza mu rukundo kandi n’abo mukunda bazabiha agaciro.
Mu butunzi
Muri iki cyumweru muzongera musubire mu mibare, mwitegereze neza aho amafaranga yanyu ajya ndetse n’inyungu abazanira. Mushobora kuzabona amafaranga mu buryo butunguranye kandi butangaje nk’inshuti ibarangiye ikiraka, amahirwe yo kubona umukiliya ubagurira umwe mu mitungo mwifuza kugurisha kandi byose biri mu nyungu zanyu.
Mu kazi
Muri iki cyumweru muzagira ibiganiro bibaha icyizere cyo gukemura ibibazo byinshi by’akazi ariko muzakenera n’ibihamya birenze amagambo kandi ibi muzabibona nimuramuka mwirinze guhisha ikibarimo. Guhanga udushya kwanyu bizabagirira akamaro muri iki cyumweru, ni byiza rero ko mwinjira neza mu ntekerezo zanyu maze ibitekerezo bije mukamenya kubibyaza umusaruro uko bikwiye.
Uwavutse hagati y’itariki ya 23 Nyakanga na 22 Kanama(Lion)
Urukundo rwanyu muri iki cyumweru ruzarangwa n’intekerezo nyinshi. Muzagira umwanya uhagije wo kwitekerezaho no kureba aho muhagaze mu rukundo kandi imyanzuro muzafata izabaherekeza mu gihe kirekire mu buzima bw’urukundo mwaba mufite abakunzi cyangwa ntabo.
Mu butunzi
Gutekereza kwanyu kuzabageza mu nzira ikwiriye, mbese uko muzarushaho gutekereza mu buryo bwiza niko muzaba mwiyegereza inzira mukwiriye kunyuramo ngo ubutunzi bwanyu bumere neza. Bizaba ngombwa ko mwisuzuma kandi mukita ku bintu byose ntacyo mwirengagije kuko uku kwirengagiza n’ubwo kaba ari akantu gato gushobora kubagusha mu mutego wabatera igihombo gikomeye
Mu kazi
Muri iki cyumweru akazi kanyu kazakurikiranamu buryo budasanzwe kandi bwihuse cyane. Muzabona impinduka nyinshi ariko kujyana nazo nibyo bizabafasha kubaka neza umwuga wanyu, muwuha inking zikomeye z’ejo hazaza.
Uwavutse hagati y’itariki ya 23 Kanama na 22 Nzeri (Vierge)
Mu rukundo
Muri iki cyumweru muzagira inzozi nke ahubwo mubeho mu rukundo rubaryoheye. Muzakora byinshi kurusha uko muzatekereza cyane ndetse na bike muzatekerezaho bizaba ari uburyo bwo kunoza neza ibyo muteganya gukora ngo urukundo rwanyu rubaryohere kurushaho. Abo mukundana bazatungurwa no kubona ko mufite ibikorwa byinshi biruta amagambo kandi bizabanezeza gusa muri iki cyumweru murasa n’abazashyira hanze amabanga menshi n’ubwo mwaba mutizeye neza uko abakunzi banyu babyakira.
Mu butunzi
Muri iki cyumweru muzarushaho kubona neza uko umutungo wanyu uhagaze bityo biborohere kumenya uko mwawubyaza umusaruro. Nta gushidikanya kwinshi muzafata umurongo uhamye uzabageza ku gutunga nta bwoba bwo gusubira inyuma mufite ahubwo murangamiye kuzamuka. Niba mufite amadeni menshi, iki nicyo gihe cyo gufata umwanzuro mukayishyura kuko gutera imbere ufite imyenda bidashoboka.
Mu kazi
Muzakorana ingufu nyinshi muri iki cyumweru ngo muteze imbere imishinga yanyu. Uburyo muzafatanya n’abo mukorana bazabyishimira cyane. Imbaraga muzakoresha zizaba nke kurusha izo mwakoresheje mu byumweru 2 bishize. Muzagira amahirwe yo gutera imbere kandi ibyo mukora nibyo pfundo rizabageza kuri iri terambere.
Uwavutse hagati y’itariki ya 23 Nzeri na 22 Ukwakira (Balance)
Mu rukundo
Amarangamutima azababana menshi cyane muri iki cyumweru. Ibyo bazabakorera, ibyo bazababwira, uko bazabitaho ndetse n’impano bazabaha bizakangura cyane ibishashi by’urukundo bibarimo. Urukundo ruzaza ku mwanya wa mbere mubyo mukora niyo byaba bitameze neza cyane muzihutira gukemura ikibazo cyose mubona kibangamira uburyohe bw’urukundo rwanyu.
Mu butunzi
Muzashaka gutangira impinduka mu bijyanye no gukoresha amafaranga yanyu. Umuryango wanyu uzababera umujyanama mwiza kubyo mushidikanyaho bitandukanye. Nyubwo aba bazasa n’ababagira inama zibagoye ariko nizo zizabafasha kwiga neza ku igenamigambi ryanyu bityo mugire imyifatire ikwiriye mu gukoresha amafaranga.
Mu kazi
Muri iki cyumweru murasabwa cyane gushyira ingufu mu mitekerereze ibafasha gufata imyanzuro yongera imbaraga mu kazi mushinzwe gutunganya. Muzarangwa n’imbaraga zidasanzwe zo gukemura ibibazo bimaze iminsi byarababereye ingutu mu kazi. Ntimuzaheze ubufasha ubwo aribwo bwosemuzahabwa kuko buzaza bwuzuza imbaraga zanyu bityo ibintu birusheho kugenda neza kurusha uko mwabyirundaho bikaba byababaho byinshi.
Uwavutse hagati y’itariki ya 23 Ukwakira na 22 Ugushyingo (Scorpion)
Mu rukundo
Muzagira umwanya wo gutekereza cyane ku marangamutima mwiyumvamo. Ugushidikanya muzagira muhumure kuzaba kubaganisha ku mpinduka nziza, ntimuzumve mucitse intege ahubwo muzatekereze byimbitse kugira ngo mufate imyanzuro n’ingamba bizatuma muba mu rukundo rwuzuye. Muri mu nzira nziza rwose niba mutekereza ko hari ibyo mugomba guhindura mu biganiro biyoborwa n’amarangamutima yanyu.
Mu butunzi
Muzongera imbaraga mu bijyanye no gushaka kwigenga mu mutungo. Muzagira impinduka cyane mu bijyanye no gucunga umutungo wanyu, cyane cyane ku birebana no guhaha. Muzirukana rwose akavuyo no gahunda zidafatika zibatwarira amafaranga buri munsi maze mufate gahunda ihamye yo gucunga umutungo wanyu.
Mu kazi
Hari impinduka mu birebana n’imirimo yanyu. Iki cyumweru nimwe muzaba umutima w’ikipe mukorana, bityo rero niba mwari musanzwe mufite akavuyo birabasaba kwisubiraho mugatuza kugira ngo akazi kanyu katabapfana. Muzagira amahirwe menshi ni muramuka mugaragaje icyo mushoboye, mwita ku bintu byose ibito n’ibinini kandi muzagera kuby’ingenzi bityo bibafungurire imiryango.
Uwavutse hagati y’itariki ya 23 Ugushyingo na 21 Ukoboza (Sagittaire)
Mu rukundo
Abo mukunda babategerejeho byinshi muri iki cyumweru bityo murasabwa gukora iyo bwabaga ngo mubashe guhaza kwifuza kwabo niba mugikeneye kubana nabo mu mahoro. Muzirinde kuvuga byinshi ahubwo mugaragaze ibikorwa, bizabafasha kwirinda gutanga amasezerano mudashobora gusohoza.
Mu butunzi
Umutungo wanyu ushobora guhura n’amahirwe awuzamura muri iki cyumweru. Muzahura n’ibigeragezo binshi bibasaba gukoresha amafaranga mwibwira ko murimo kuvugurura ubuzima bwanyu. Muzabyitondere maze mubanze mubare neza mbere yo kugira amafaranga cyangwa undi mutungo wose musohora bitari ngombwa.
Mu kazi
Muri iki cyumweru muzumva mushaka cyane gushimwa bityo muzakora mutikoresheje ngo mubigereho. Akazi kanyu kazaborohera kandi muzabona ubufasha buturutse hirya no hino kandi muzabwakirane ineza gusa muzabanze mushishoze kuko siko bose bazaba babifuriza ibyiza gusa.
Uwavutse hagati y’itariki ya 22 Ukuboza na 20 Mutarama (Capricorne)
Mu rukundo
Urukundo rwanyu rushobora kuzahura n’ibihe byiza ariko nimwe ubwanyu mufite uruhare mu kubifata no kubibyaza umusaruro. Murasabwa kwishimira ibyiza byose mubona mu rukundo rwanyu rwaba urw’umuryango, inshuti cyangwa se n’uwo mukundana kuko bizatuma urwo mufite rushinga imizi ndetse rugafata icyerekezo nyacyo.
Mu butunzi
Iki cyumweru gisa n’ikigoranye mu bijyanye n’umutungo wanyu bityo murasabwa kugabanya ibyo mutanga mu gukoresha amafaranga cyane cyane mu guhahira urugo mwige guhaha bike by’ingenzi. Mushobora kugira amahirwe yo kubona ikibafasha kongera inyungu ariko birasaba ko mukoresha imbaraga nyinshi kandi ntimwiteshe amahirwe abizanira nubwo mwaba mubona ari make.
Mu kazi
Nta byinshi bishya muzahura nabyo mu kazi kanyu k’iki cyumweru, muzakora akazi nk’uko bisanzwe. Mushobora kugirana ikibazo n’umukoresha wanyu cyangwa se umukiriya w’imena ariko birasa n’aho kidakomeye bitewe n’uko muzacyitwaramo.
Uwavutse hagati y’itariki ya 21 Mutarama na 18 Gashyantare (Verseau)
Mu rukundo
Niba nta mukunzi ufite muri iyi minsi, iki cyumweru kizakubera cyiza ariko kandi bitewe n’icyerekezo ufite mu rukundo gishobora no kukugora mu gihe waba nta gahunda ufite yo kuguma wenyine by’igihe kirekire.
Mu butunzi
Mushobora guhura n’amahirwe menshi yo kongera umutungo wanyu ariko by’igihe gito. Murasabwa kutayapfusha ubusa ariko kandi mukirinda kwitwara nk’abagezeyo ahubwo mukayabyaza umusaruro, bityo mukongera uburemere bw’ikofi yanyu.
Mu kazi
Akazi k’iki cyumweru kazihuta cyane, murasabwa kugendera kuri uwo muvuduko mugakora ibintu byose nk’uko bikwiriye kuko muzaba muhanzwe amaso cyane. Sibyiza ko mwagirana ibibazo n’abakoresha cyangwa abakiliya banyu kuko bishobora gutuma mugira ingaruka ziremereye.
Uwavutse hagati y’itariki ya 19 Gashyantare na 20 Werurwe (Poissons)
Mu rukundo
Muri iki cyumweru muzasa n’abadasobanukirwa neza aho muhagaze mu rukundo rwanyu, ariko ntampamvu yo guhangayika kuko bizamara igihe gito. Muri iki gihe ariko murasabwa kwirinda kuvuga amagambo yakomeretsa abo mukunda by’igihe kirekire, ahubwo mugasa n’abarebera iby’urukundo ku ruhande hato mutazicuza.
Mu butunzi
Iki cyumweru kizababera cyiza mu buryo bw’umutungo. Birashoboka ko mwagira amahirwe yo kubona amafaranga mutateganyaga kubona ariko murumva ko musabwa kuyakoresha neza kuko afite igisobanuro ku hazaza hanyu.
Mu kazi
Muri iki cyumweru murasabwa kwerekana icyo mushoboye. Muzakoresha ingufu nyinshi kandi muzatunganya neza ibyo mushinzwe gusa muzirinde kwivanga mu kazi k’abandi mugatunganya ibyanyu mwirengagije ibyo abandi babasaba.
Dusoreje ahangaha n’aho mu kindi cy’umweru,nk’ibyamamare tubifurije kuzagira icyumweru kiza!
Richard [email protected]


text:
A MOMENT IN BELGIUM PART 12
niba utarasomye PART 11 yisome hano hasi
https://dusabane.wordpress.com/2017/03/19/a-moment-in-belgium-part-11/
Mugitondo cya kare ndimo kuva mubitotsi numva muri salon wa mugabo arimo kuvuga ati: hhhu! Reka! Kandi se byongeye kuturikira muri hotel yanjye! Niko ntiza iyo telecomande ndebe neza!! Ubwo nanjye nahise mpaguruka nshana aga tv karaho mucyumba!………….
PART 12
Mugucana aga tv karaho koko mbona ahantu hasa nkahaturikiye igisasu barimo kuhavuga kumakuru ndetse nkomeje kwitegereza neza mbona bisa nkaho ari kuri hoteri runaka, mwabantu mwe ubwoba bwaranyishe numva mbuze umwuka wo guhumeka , gusa nkomeza kureba amakuru ngiye kubona mbona banyeretse icyapa cyiyo hotel handitseho L’OMBRE D’AMOUR, noneho mpita ngwa mukantu, kumutima nti:” Mana yanjye we, naringiye gupfa kabsa…eeh ahubwo se Mana wa musore ntiyapfiriyemo koko!?”
Mugihe nkirimo kwibaza kuribyo numva muri salon ibintu byacitse, kuko papa jonathan yari yataye umutwe cyane birenze ndetse hashize akanya mbona arasohotse afata imodoka vuba vuba aragenda njye sinamenya aho yerekeje, ubwo nanjye ntakindi nakoze nahise nsohoka njya mucyumba jonathan yararyamye mo ngira ngo mubaze nibiki bijya mbere, gusa nkibimubaza nawe ahita ambwira ati: huhu! Ariko rwose nawe! Ubwo se ugiye kumbwira ko utamenye ibyabaye! Nanjye nti: yeeee!sha njye rwose……….eeee ariko se sha jona, uziko wabona iriya hotel yaturitse ariye!
Jonathan nawe ati: nyine se!ntubyumva, gusa nanjye byanyobeye kabsa kuko numvise avuga ngo:”ikintu kandi cyongeye guturikira muri hotel yanjye” njye: yeeeh! None ubwo iriya hotel yitwa l’ombre d’amour niye!? Undi nawe ati: hhhum! Ubwo se nyine ntuba ubyumva, maze siniriya gusa afite! Mwabantu mwe kumutima wanjye harimo kuvuga ingoma nkizo mubaporoso, kuko ubwoba bwari bwandenze ndetse mpita nigira inama yo kujya kureba papa jonathan ngo mubwire ukuntu ibintu byose byifase.
Ubwo nahise mbwira jonathan nti: umva mwana! Byuka uze tujye kureba muzehe,tureke kumutererana! Undi nawe ati: nonese uzi aho uri bumusange!? Njye: uko bimeze kose, yagiye kuri iriya hotel kureba uko byagenze! Jonathan: eeeh sawa reka tugende. Ntakindi cyabaye njye na jonathan twahise dufata imodoka turerekera tujya kuri hotel, gusa mukuhagera mbona papa jonathan ahagararanye na japhet nyirukubipanga byose arinawe ukunda Rachel ndetse nkabona baganira nkabaziranye ndetse bakorana muri business, ubwo njye ntakindi cyabaye nahise nikanga mparika imodoka, jonathan ahita ambaza ati: hhum! Niko se, bigenze bite ko uparitse imodoka kandi tutarahagera neza!? Nanjye nti: yego nibyo byiza, reka tuvemo tugende namaguru kuko urabona abantu buzuye hano hose ntanzira yapfa kuboneka!
Ubwo twahise dusohoka tugenda namaguru gusa njye nahise mfata akagofero ndambara ndetse nsyiramo nutulunnette mera nkuwiyoberanyije dukomeza kugenda twegera aho muzehe na japhet bari, gusa njye nabonye ko bitanshobokera mba nshunze jonathan kujisho mpita nyura mubantu ndarigita arambura, nanjye ntakindi nakoze nahise negera ahantu barimo gusohora ibyangiritse ndetse mbona basohoyemo n’umurambo washiririye kuburyo umuntu atapfa kumenya ngo ninde wahiriyemo ndetse nimyenda yose yari yangiritse kuburyo buhambaye!
Kumutima nti:” ibyaribyo byose uyu ni murumuna wa japhet ntawundi….. eeeh ese burya ibi nibyo bari bampangiye ngo barandekera Rachel!”” ubwo njye nakomeje kwibaza kuribyo ndetse nashobewe ntazi icyo gukora, kuko kumutima nibazaga nimbi ngomba kubibwira papa jonathan kandi nkibaza ukuntu papa jonathan yaba aziranye na bihemu japhet bikanyobera bigatuma ntafata umwanzuro neza. Hashize akanya umwe mubanyamakuru baraho aba afashe micro aravuga ati:” turashaka kubamenyesha ko muri iyi mpanuka hapfiriyemo umuntu umwe tutarabasha kumenya uwo ari we ariko icyo twamenye nuko ari igitsina gabo, ubwo rero mubanze mubaze neza nimba hari uwaba yabuze uwe atumenyeshe turebe ko ariwe!
Ubwo njye ubwoba bwaranyishe icyuya kirandenga kuko narinzi ko uwapfiriyemo ari murumuna wa japhet kandi japhet amukunda cyane, nkibaza ukuntu ari bwifate naramuka abimenye bikanyobera, nakomeje kwibaza kuribyo nkebutse mbona ndi hamwe na japhet nawe arimo kwitegereza umurambo gusa amahirwe nagize nuko atambonye, ntakindi nakoze nahise mpava ndataha njya murugo ibintu byanshanze ntazi icyo gukora!
Ubwo njye nahise njya mucyumba cyanjye nicara kuburiri ntangira gutekereza byinshi cyane ndetse nkumva umutwe wanandiye, hashize akanya nibuka ko ngomba kujyana ibaruwa ku kigo cyimfubyi ngira ngo kimfashe gushaka abyeyi banjye, ubwo ntakindi nakoze nahise mpaguruka, ndebye aho nashyize iyo baruwa ndayibura nkomeza kurambura igitabo gusa nza kuyibona ahandi hantu muyindi paji nyoberwa uwayimuye ariko sinabyitaho cyane ndayifata nyijyana kukigo nihuta cyane ngira ngo papa jonathan ataza ntarahagera bikaba bibi. Ubwo naragiye mpageze nsangayo umukobwa wakoraga kuri reception( aho bakirira ababasanga) ndamusuhuza gusa mwabantu mwe nimba harumuntu wandebanye agasuzuguro nuwo nuwo mukobwa ndetse byatumye ntangira kugiramo ubwoba ariko ndihangana ndamubwira nti: niko se! ko utansubiza bimeze bite!? Nawe ati: uragira ngo tugufashe iki!? Nanjye nti: njye nitwa jonathan, nagiraga ngo mumfashe gushaka babyeyi banjye!
Umukobwa nawe ati: yeeeeh! Ubwo se umuntu ungana nkawe aracyashaka konka!!! Njye: hoya nuko nyine……… ntarakomeza ahita ahaguruka arambwira ati:have nigendere uzagaruke ejo uyu munsi ubyakira arananiwe ntamwanya afite. Ubwo nanjye nahise mpigamira umukobwa aragenda mbona yakije imodoka yaraho hanze arigendera nanjye nsigara numwiwe, kumutima nti:” ariko Mana yanjye abakobwa baragwira kabsa, ubu se nkuyu arimo kunsuzugurira iki Mana yanjye!?
Ibyo sinabyitayeho cyane ,ahubwo nahise ntaha nihuta ngeze murugo mpita nijugunya kuburiri ntanumwe umbonye ntangira gutekereza kuri Rachel umukunzi wanjye ndetse nakwibuka ukuntu justin yanteranyije nawe bikandenga kumva nanakwiyahura, nkiri muribyo mbona phone yanjye irasonye ndebye mbona ni mukuru wanjye George gusa kuyitaba sinabibasha kuko numvaga ntacyo kumubwira mfite ndetse numvaga ntashobora no gusohora ijambo mukanwa kanjye bitewe nagahinda numujinya nari mfite muruwo mwanya, ubwo phone narayihoreye irasona ndetse igezaho yikuraho ndongera ndiryamira, hashize akanya numva hanze imodoka ebyiri ziraparitse nanjye ndeguka njya hafi yakadirishya ndebye mbona ni papa jonathan ndetse nitegereje neza mbona azanye na japhet ndetse na justin, mwabantu mwe ubwoba bwaranyishe kugeza hahandi imyenda yose itoha, kumutima nti:” Mana yanjye noneho ndapfuye kabsa!” ubwo jye nahise nsubira mucyumba ndafunga ndiyorosa
.ESE JAPHET NABONA JONTHAN BIRAGENDA BITE!?
.ESE PAPA JONATHAN NIKI APANGA NA JAPHET!?
.ESE RACHEL AZONGERA YIZERE JONATHAN!?
NTUCIKWE PART 13…..LOADING…………
https://dusabane.wordpress.com/2017/03/20/a-moment-in-belgium-part-13/
mugihe ugitegereje ikindi gice ushobora no gusoma izindi nkuru zagiye zinyura hano kuri dusabane magazine nkiyi ya MR JOSEPH
https://dusabane.wordpress.com/2017/01/28/mr-joseph-part-1/


text:
Menya ubwoko bw’urukundo bugera kuri 6 abantu bashobora gukunda no gukundwakazamo dukurikije ubushakashatsi bwakozwe n’inzobere ku rukundo
Usanga abantu benshi badakunda cyangwa se ngo bakundwe mu buryo bumwe bitewe n’uko hari ubwoko bwinshi bw’urukundo bityo bigatuma hari n’abantu benshi bakundwa ariko ntibishimire urukundo bahabwa ndetse rimwe na rimwe ugasanga bifuza guhabwa urukundo nk’urwo babona bagenzi babo bahabwa; ibi rero ngo usanga ahanini nta kindi kibitera kitari uko hariho ubwoko bunyuranye bw’urukundo, aho usanga bamwe bibona mu buryo runaka, abandi na bo bakibona mu bundi.
. Urukundo ni iki?
. Ubwoko butandukanye bw’urukundo
. Ibivugwa bitandukanye ku rukundo
Urubuga rwa internet www.truthaboutdeception.com ruvuga ko ubushakashatsi bwakozwe n’inzobere mu byurukundo ari bo: Lee na Regan bwerekanye ko hari ubwoko bwinshi bw’urukundo aho ngo usanga ijambo kuba mu rukundo rifite ubusobanuro bwinshi bitewe n’ubwoko bw’urukundo uwo mwahuye yaguhaye.
Uru rubuga rukomeza ruvuga ko ubu bushakashatsi bwagaragaje ko hari ubwoko bugera kuri 6 bw’urukundo ari bwo bukurikira:
1. Eros
Ubu ngo ni bumwe mu bwoko bw’urukundo, aho usanga ngo abantu barufite barangwa no kugaragariza impuhwe nyinshi abakunzi babo; kubizirikaho cyane aho baba bumva badashobora kuba kure y’abakunzi babo. Bene aba usanga ari ba bandi bahora bashaka kuba pata na rugi ku ncuti zabo.
Usanga barangwa cyane cyane n’ubudahemuka, guhora hafi y’abo bakunda, kubakorakora, guhorana ku buryo iyo batabona abakunzi babo hafi nta gikorwa.
Rero ngo uru rukundo rurangwa cyane cyane nagahararo gakomeye cyane cyane mu gihe cy’intangiriro aho usanga bene uyu muntu aba yifuza kwereka abantu bose ko afite incuti, aho ngo ashobora no kumusomera mu bantu benshi kandi akanifuza ko bakorana imibonano mpuzabitsina ariko ngo ntibabahemukire.
2. Ludus
Ubu ni ubwoko bw’urukundo aho ngo ababufite usanga bafata urukundo nk’umukino wo gukina aho usanga bakinisha emotions z’abakunzi babo.
Aha ngo ufite uru rukundo usanga ahora ashaka gutwara uko abyifuza uwo bari kumwe mu rukundo.
Abafite bene uru rukundo usanga intego nyamukuru baba bafite ari ukubona inyungu n’indonke ku bo bakundana.
Kubeshya, guca inyuma no guhemuka ni byo bibaranga. Abantu bafite urukundo nk’uru rwa Ludus bakunda gucunga aho intege nke z’abandi ziri bakaba ari ho babafatira batitaye ku ngaruka byabagiraho.
Usanga bafata urukundo nka fraude ndetse no guhemukira abo bakunda ntibigire icyo bibatwara.
Kandi na none ngo usanga abasore bafite urukundo rwa Ludus ari bamwe bakorana imibonano mpuzabitsina n’incuti zabo cyangwa se bakagirana n’andi mabanga y’urukundo hashira igihe gito bakabareka.
3. Storge
Ubu bwo ni ubwoko bw’urukundo, aho ba nyirarwo usanga ari abantu bakunda gutwara ibintu gahoro gahoro ntibahite basazwa n’urukundo ako kanya cyangwa se ngo bahubukire n’ibyo babonye.
Usanga baba bafite intego yo gushaka kumenya uko abakunzi babo bateye; ibyo bakunda n’ibyo banga, ntibahubukira guhita biyumvamo abo bakunda ngo babe habasezeranya byinshi ntagihe kirashira.
Rurangwa no gutwara ibintu gahoro gahoro nubwo bakwizezwa ibimeze bite.
4. Agape
Uru rurangwa no kwitanaho, urufite aba afite intego yo kwita ku mukunzi we uko ashoboye kose, ntiyifuza kubabaza umukunzi.
Aba yumva nta kintu umukunzi we yakenera ngo akibure.
Rurangwa no kwitondera buri kintu cyose cyaba ku mukunzi. Impuhwe n’ubudahemuka nibyo biruranga.
5. Mania
Abafite urukundo rw’ubu bwoko usanga ari ba bantu bayoborwa n’urukundo, bakarwumvira kurusha ikindi kintu icyo ari cyo cyose. Umwanya munini w’Ubuzima bwabo bawuharira urukundo.
Bafata ibyemezo bitewe n’ibyo abo bakunda bifuza aho usanga urukundo rwarabagize imbata bakamera nk’abasazi, bafata ibyemezo n’imyanzuro ya hutihuti ndetse urukundo rukabayobora muri byose.
Bene aba ni ba bandi usanga ikintu cyose abakunzi babo bifuje bahita babibakorera nta gutekereza niba hari ingaruka byanagira gusa bakumva kuba ari incuti zabo bizibasabye ari byo nyine bihagije.
Mania ni ubwoko bw’urukundo rurangwa no kwiyumvanamo birenze urugero, igihirahiro cyo kutifatira ibyemezo, gufata ibyemezo byihuse no kutihangana imbere y’abo bakunda.
6. Pragma
Uru rukundo rwo rero abarufite usanga ari bamwe badahubuka, bagira ubwitonzi no kwitwararika mu rukundo kandi bararuyobora. Uru rukundo rurangwa no gufata ibyemezo bihamye by’ubuzima bw’urukundo.
Usanga badapfa kwimariramo abo bakunda, mbega barizigama mu rukundo .Nta buhubutsi bagira mu rukundo, usanga buri kintu cyose bakoreye abo bakunda bagikora ku bwumvikane ku buryo bashobora no gusobanura impamvu yabyo biramutse bibaye ngombwa.
Ushobora rero gusanga hari bumwe muri ubu bwoko bw’urukundo wibonyemo cyangwa se ugasanga harimo imvange y’ubundi bwoko ariko ngo ahanini biba byatewe n’uwo mwahuye mu rukundo akagenda akwanduza imico ye bitewe n’igihe mumaranye, naho ubundi ngo buri wese yisanga muri bumwe mu bwoko bw’urukundo mu bwavuzwe haruguru.
Mu gihe rero ngo ubona udakunda cyangwa se ngo ukundwe kimwe n’abandi ngo biterwa n’uko buri wese ubwoko bw’urukundo rumurimo ari bwo atanga.


text:
Kuri uyu munsi isi irazirikana imyaka 247 ishize uyu mugabo wari ufite ubuhanga buhambaye mu kwandika indirimbo abayeho, akaba yaravutse kuwa 16 Ukuboza 1770, mu Budage bw’uyu munsi.
Itariki y’amavuko ya Beethoven yemejwe hagendewe ku mahame yavugaga ko umwana uvuka ku babyeyi basengera muri Kiliziya Gatolika abatizwa nyuma y’umunsi umwe avutse, inyandiko zikaba zaragaragaza ko yabatijwe ku wa 17 Ukuboza 1770.
Beethoven ukomoka kuri Johann van Beethoven na we wari umucuranzi na Maria Magdalena Keverich, yamenyekanye cyane kubera ubuhanga yari afite mu kwandika indirimbo ziganisha ku rukundo. Anafatwa kandi nk’umwe mu babaye inkingi ya mwamba mu kuvuka k’uyu muziki waje usimbura injyana gakondo (classic).
Uyu mugabo watangiye kwiga gucurunga akiri muto abifashijwemo na se, yabanje kujya acurangira mu tubari n’ahandi hahurira abantu benshi, ageze mu myaka 20 akaba aribwo yatangiye kuba umunyamuziki w’umwuga. Icyo gihe yari yarimukiye mu mujyi wa Vienne muri Autriche.
Beethoven yakomeje kuba mu mujyi wa Vienna kugeza atabarutse. Muri uwo mujyi yahahuriye na Joseph Haydn wamufashije kuzamura impano n’ubumenyi mu bijyanye n’imyandikire.
Mu myaka 20 isoza urugendo rw’ubuzima bwa Beethoven yahuye n’uburwayi bw’amatwi, bwaje no gutuma mu 1811 ahagarika gukoresha ibitaramo kuko yari atakibasha kugira ikintu na kimwe yumva.
Nubwo byari ibihe bitoroshye ariko wabaye umwanya gukuza inganzo ye, kuko ari bwo yanditse nyinshi mu ndirimbo zakunzwe cyane kugeza n’uyu munsi. Indirimbo ze za mbere yazanditse hagati ya 1798 -1800.
Yaje gupfa ku itariki ya 26 Werurwe 1827, ibizami byo kwa muganga bigaragaza ko umwijima we wari warangiritse cyane kubera inzoga, ndetse n’udutsi dufasha umuntu kumva ntitwari tugikora neza.
Bimwe mu bikorwa bye bizwi cyane harimo Symphony icyenda, piano concertos eshanu, piano sonatas 32 na string quartets 16, Missa solemnis n’ibindi.


text:
Babisabwe mu biganiro Imbuto Foundation ku bufatanye n’Ikigo Vision Jeunesse Nouvelle bagiranye mu mirenge igize Akarere ka Rubavu, irimo Nyakiriba na Busasamana kuva ku itariki ya 8 Werurwe 2018.
Rimwe na rimwe abakobwa ngo iyo batwaye inda imiryango yabo ikananirwa kubyakira irabirukana nk’uko hari ababitanzemo ubuhamya.
Umukozi wa Imbuto Foundation mu mushinga wo kwita ku buzima bw’imyororokere, Mireille Batamuliza, yagiriye inama abakobwa kwirinda ibishuko bibagusha mu gutwara inda zitateguwe asaba n’ababyeyi kudatererena abahuye n’ikibazo cyo kubyarira iwabo.
Ati “Uyu munsi twawuhariye gukangurira ababyeyi n’umuryango nyarwanda kurushaho kwakira neza aba bakobwa baba bahuye n’ibibazo. Babyeyi iyo mumwirukanye mwibaza ko agiye hehe? Ababyeyi mugomba kumenya ko ikibazo kidakemurwa n’ikindi. Mujye mwibuka ko uko muhangayika mutwite mukeneye ubitaho na bo baba bakeneye ubitaho.’’
Umuyobozi n’Ikigo Vision Jeunesse Nouvelle, Munyampenda Damien, yavuze ko abangavu bakwiye kwitabwaho bakigishwa ibijyanye n’ubuzima bw’imyororokere, bikabafasha kudatwara inda zitateguwe.’’
Umwe mu bakobwa bagize ibyago akabyarira iwabo inshuro ebyiri yatanze ubuhamya bw’ibyamubayeho ashishikariza abakobwa kutazagwa mu mutego yaguyemo.
Yagize ati “Bakobwa bagenzi banjye umara gutwara inda bakakwihakana uwayiguteye ntazongere no kwifuza kukuvugisha na rimwe. Njye byambayeho kuko ntwara inda bwa mbere naratashye njya mu rugo ababyeyi birarabagora kubyakira baranyirukana, mu muryango ndacibwa.”
Numvaga nta gaciro mfite mu bantu nkirirwa nikingiranye mu nzu kugeza ubwo ubuyobozi bwadushyize hamwe na bagenzi banjye. Ndasaba abakobwa mujye mutekereza mubashe kuvuga oya mu byo abasore bababwira.”
Akarere ka Rubavu gakunze kugaragaramo umubare munini w’abakobwa b’abangavu babyarira mu rugo aho umwaka ushize abasaga 631 bahuye n’iki kibazo nk’uko byatangajwe n’umukozi wako ushinzwe ubuzima, Umulisa Francine.


text:
Kumara mu rugero amwe mu matsiko kamere bituma uburere bugira icyanga kandi bukanihuta. Ni itegeko ryitwa iry’ubushake; kumenya gucuruza imari yawe. Ubushobozi bw’umuntu bwo kwakira, igihe hujujwe ibyangombwa runaka, buzamukana n’ibyishimo bye.
Ingimbi ikenera kugirirwa icyizere. Mu muntu hari impamvu kamere: imbonezabitsina, inyota yo gukundwa, kwigaragaza mu bandi, inyota yo gutsinda, kugira amatsiko, n’ibindi. Baden-Powell asaba gufatirana imbaraga zabyo: “Mushishikarize ingimbi kwita ku burere bwayo”.
Ubuskuti ni igisubizo ku bishimisha ingimbi. Imyitwarire yose idasembuwe irayoba. Imikino isubiza ibyo ingimbi ikeneye. Ni ngombwa kubiteganya muri gahunda zacu, kandi ku nzego zose. Umukino woroshya umuhate, uca ishavu, urigisha.
Nta kintu gishavuza umuntu nko kwiyumvamo ko ntacyo amaze. Ubuskuti buduha uburyo bwo gukoresha ibakwe. Amabazwa y’abitegura gusezerana, ayo kuzamuka mu ntera, ayo gukorera amashimwe n’impamyabushobozi ni uburyo bwo gutera intambwe ku ngingo runaka no kwiyigisha.
Ayo mabazwa ni isoko ifasha kumara urubyiruko inyota ikomeye yo kwigaragaza mu bandi. Ubushake, bushingiye ku nyota yo kugira ubumuntu, bugerwaho kubw’ibimenyetso byo kwiringirwa, bubikesheje kwiyumvisha ko uri umuntu uhabwa agaciro, kandi ushobora kuvuga ijambo, kandi rikemerwa. Iyo ushobora gusobanurira neza urubyiruko imikino myiza, rubyungukiramo, kandi n’iyo ubateguriye insanganyamatsiko nziza, barayikunda aho kwicara ubusa cyangwa guheranwa n’inzozi. Baden-Powell yumvise bwangu imbaraga z’amashusho, iz’amagambo n’ibimenyetso. Yabikoresheje amurikira ubuskuti.
Uburyo bwa giskuti burajonjora. Buhitamo mu mpamvu, izihuza n’intego z’ubuskuti hamwe n’ibimenyetso byabwo. Ubuskuti busobanurwa nk’indahemuka kandi buragendanwa. Kumenya kugendana n’ibihe uko bisimburana ni ikintu cya ngombwa ku buskuti. Kugira ngo ubuskuti burusheho kugera ku ntego zabwo, ni ngombwa ko butera intambwe ubudahwema.
Intego eshanu z’ubuskuti ziha igikorwa agaciro n’igisobanuro. Ibimenyetso bitanu by’ubuskuti hamwe n’itegeko rya giskuti bishishikariza amahitamo, kandi bigasembura ubushake bw’ingimbi bwo gukora ihitamo rikomeye.
Dore zimwe mu ngero:
Insanganyamatsiko nyinshi zishyushya umuntu. Zimwe ziba mu bitekerezo, izindi mu gushushanya. Ariko izikomeye, cyane cyane mu kigero cy’imyaka 13-17, ni ubushake bwo gukora. Muri iki kigero gukora birashimisha; tubyiteho! Tugomba nyine kugirira icyizere Inama y’Itorero n’Umutware w’Itorero. Bagomba guhabwa uburyo bwo gutegura ingendo, imikino no gukomeza ubushobozi bwo kuyobora. Uwo ni umwitozo ufasha izo ngimbi gukura, zikagira ubuntu n’ubushobozi bwo kwakira ubutumwa bukomeye. Umwitozo wa giskuti ni gahunda y’ibikorwa.
“Ntawe uhangana n’ikibi aca imivuno, ahubwo abikora ategura ibikorwa byiza bishimishije kandi bifite ingaruka nziza” (Baden-Powell)
Intego z’ubuskuti zisa n’izakurikiranwa ku buryo buziguye. Itegeko rya giskuti ryinjira mu ruhu nk’uko umwuga winjira mu ntoki z’umunyamwuga ubyitoza. Baden-Powell ubwe yavuze ibikorwa bitabarika by’umuskuti. Ubuskuti burakweduka kandi aho bigeze ubu, nta mukino, nta mwidagaduro, nta mwitozo, nta rugendo, nta buhanga tudashobora kwinjiza mu buskuti.
Igikorwa (umukino) gifite umwanya wihariye, kandi ndakuka mu buskuti: ibidukikije. Mu itorero rya giskuti, igikorwa kigaragarira mu gufasha, mu mikino, mu ngendo, mu kwakira abanyamahanga, n’ibindi. Umukino ni ubuzima, ubuzima ni igikorwa. Ijambo ubuzima rigendera ku murongo ukurikira: imyidagaduro, imyidagaduro-imikino, imikino y’amarushanwa, hanyuma abantu babikora, imikino y’amatsinda; amabwiriza akwiye y’imibereho y’umubiri, kwinjiza muri gahunda y’ubuzima umushinga wo kugira ubumuntu.
Kurera ushingiye ku bikorwa bisobanura mbere na mbere ko urerwa hari ibyo yikoraho ku giti cye, kwirera ubwe, hanyuma, umurezi ntashimishwe no kuvuga gusa, ahubwo yerekana ibikorwa, kandi akarera yifashishije ibyo bikorwa.
Ubumuntu buhera mu kuboneza imyumvire kugeza ku bushobozi bwo gushungura no kurema, bunyuze ku gukomeza ubushobozi bw’urukundo. Gutsinda mu mikino no kumwemera ko gutsindwa bibaho; kugira ubwenge bwo kwivana mu ngorane; gushaka kuba umufasha w’umutware w’itorero; kwitoza kuba umwubatsi cyangwa kwimenyereza gufata ijambo mu ruhame; imikino mpaka; gutegura umuskuti mushya ngo asezerane; n’ibindi.
Ibyishimo byo gukora mu baskuti bigororerwa mbere na mbere kugira ubuntu bwo kumenya kwitsinda, hanyuma ukamenya abandi; binyujijwe mu gikorwa cy’imikino yo kwitegereza, kugira ngo useke, ubuhanga bwo guteranya ibyuma, inama, imikino na none, imikino yo gushakisha umuntu no kubara inkuru zo kuruhura umutwe, ibimenyetso by’umukino w’urugendo… ukagera igihe ubikuramo isomo, kubara inkuru y’ibyabaye… nuko mu mutuzo ugafata imyanzuro. Ubuskuti ni ibyishimo, ni imyitozo, ni ibiruhuko kandi ni iterambere nyakuri.
Hagati y’igikorwa n’itegeko rya giskuti hari iteme ry’inshingano. Uko umuntu muzima yaba ameze kose, afite amarangamutima cyangwa atayafite, agomba gukora igihe cyose ahawe inshingano imwe cyangwa nyinshi. Ubusanzwe, uko izi nshingano zaba zimeze kose, zigaragara, zifatika kandi zirambye no kugira ubutwari n’imbaraga, zigomba gukaza ubukana. Ubu buryo, ubwongereyeho kunoza no kuruhuka, butuma mu musore hiremamo:
Ibyo kandi bikamufasha guhamya:
Kugira inshingano bisembura, bisusurutsa kandi bigakangura ubumuntu. Ku bantu bamwe, kugira agaciro ku bandi, kwimenyekanisha, kugera ku cyo ubereyeho ni ngombwa mu buzima.
Baden-Powell, yari afite icyifuzo gitandukanye no kurera ibihangange, ibyamamare cyangwa intwari, ahubwo yashakaga ko umuntu akora iyo bwabaga, agakoresha neza ubushobozi bwe; kurangiza inshingano yabigize imwe mu nkingi zikomeye z’uburezi bwe.
Umwitozo w’ubuskuti ni umwitozo uteguye ku buryo buri wese afitemo umwanya w’ingirakamaro; uhereye kuri buri mwana uri mu itorero ukageza ku mutware waryo. Buri wese ahafite akamaro n’inshingano. Inshingano za giskuti si inshingano zifatiwe aho; zibumbatiwe n’ibimenyetso bitanu by’ubuskuti kandi zikagira igisobanuro mu ntego eshanu z’ubuskuti.
Ubuskuti si inzozi!
Ubuskuti ni ukugira inshingano. Mu by’ukuri ku ruhande rumwe ubuskuti ni inzozi, ariko mbere yo kumva ko ushinzwe abantu n’ibintu, ni byiza kudaheranwa n’inzozi (ni ukuvuga kureba ibishoboka), kugira abantu ushingwa cyangwa gushingwa ibintu. Yego Ubuskuti bwifashisha kugira inyota yo kurangiza inshingano mu byishimo no mu mudendezo, ariko cyane cyane kugira ngo bukomeze umutima-nama, kugira umurongo ngenderwaho, kugira ubushobozi bwo guteganya no kumenya kubana n’abandi bantu. Ku bw’ubushake bukomeye dusaba kugaragaza ubushobozi, kugira ibyo wigomwa, gushyira mu kuri no kugira ubuhanga.
Umwanya w’umutware w’itorero ushobora koroshya guhugura ubwenge, kwita ku myitwarire, kumenya guhitamo, kwita kuri mugenzi wawe no gufata ibyemezo. Ubuskuti buhuje n’igihe cy’ubugimbi.
Gukorera mu matsinda mato ni uburyo bwo gutunganya no kuyobora neza. Uvuze gukorera mu matsinda aba avuze gutunganya itorero, guhuza amatorero, gushyikiranya no gusabanya amatorero abiri, atatu cyangwa se ane, ni ukuvuga Umutwe w’Abaskuti.
Umutwe w’Abaskuti ni ihuriro rikuru ry’uburezi rifasha gucengeza ubuskuti ribwongerera imbaraga, ubushobozi n’ubworoherane mu bikorwa rusange bifitiye inyungu rubanda bikanazigirira umuntu ku giti cye, itsinda ry’abantu bake (itorero) n’iryisumbuyeho (amatorero menshi yibumbiye hamwe).
Ubuskuti ntibugamije guhindura ingimbi umugabo imburagihe. Umuntu aba umugabo iyo yabayeho uko bikwiye mu bugimbi bwe. Gukorera mu matsinda mato ni uburyo bwiza cyane bwo gutoza kubana neza n’abandi no kwihangana. Umutwe ni uburyo bw’urwunge aho buri torero ryiyumvisha ko ritari ryonyine, ko hariho urundi rwego rw’indangagaciro n’imikoranire rusumba rwaryo, ko rishobora kwiyambaza abandi, kimwe nuko abandi bashobora kuryiyambaza.
Gukorera mu matsinda mato bigira agaciro mu mihigo, bituma habaho igereranya n’irushanwa. Ubuskuti si urusengero, si uruganda cyangwa kaminuza nto. Ubuskuti ni umuryango waguka. Aha ni naho hakomoka imvugo : “Turi abavandimwe b’Abaskuti”.
Icyo icyubahiro cyagombye kugira nk’ishema, nk’ikuzo ry’umutima cyangwa se nko kugarura icyizere mu bantu, cyaburijwemo no guteshuka ku nshingano.
Mu buskuti Inteko y’icyubahiro ni:
A) Urwego rukuru rw’ubuskuti (kandi ntibigarukira gusa ku rwego rw’umutwe)
B) Inkingiy’ukuri n’ubutabera
Iyo nteko y’Icyubahiro ntigendera gusa ku Itegeko, ahubwo irangwa no Gukunda itegeko rya giskuti. Bitari uko ingimbi iyigana ije kubahiriza amategeko cyangwa kurenganurwa, ahubwo kubw’urukundo ruyiyobora ku gikwiye (Imana ku bayemera).
Kugana Inteko y’Icyubahiro ni igihe cy’uburezi, nta na rimwe bigomba kuba urubanza. Inteko y’icyubahiro ni urwego rugishwa inama mu gihe Inama y’abatware ari urwego rw’ubuyobozi. Inama y’abatware niyo iyobora umutwe. Itegura ibikorwa kandi ikabikurikirana.
Inama y’abatware tuyisanga ku nzego ebyiri:
A) Inama z’itorero
B) Inama z’abatware
Inama y’abatware iganira kandi igategura intego z’ibikorwa byihuse n’ibikorwa birambye. Mu nama y’abatware niho hatangirwa imirimo n’ubutumwa. Havugirwa ibishobora gukenerwa mu bikorwa (amafaranga, igihe, ibikoresho, amahugurwa, ubuhanga n’ibindi).
Inama y’abatware yunganirwa n’amatorero makuru (Itorero rikuru rigizwe n’Umutware w’umutwe hamwe n’abayobozi b’amatorero agize umutwe), bituma ubuyobozi bw’umutwe bushobora guhugura abayobozi b’amatorero.
Byanditswe : tariki ya 20 Werurwe 2017 saa 13:24:41, ubu
, : 287
Uwabitangaje : Robert Makuta


text:
Ku wa 18 Ugushyingo 2017, abakarisimatike ba Diyosezi ya Ruhengeri batangaje ko intego n’icyerekezo cyabo ari ukuba umusemburo w’ubukristu bushinze imizi muri Kristu. Babitangarije muri Paruwasi ya Nyakinama mu birori byo kwizihiza Yubile y’imyaka 50 ivugururwa rimaze rishinzwe. Insanganyamatsiko igira iti: "Nimugende mwigishe amahanga yose (Mt 28,19)".
Ibirori byaranzwe n’ibikorwa binyuranye birimo gutaha ku mugaragaro no guha umugisha inyubako bujuje y’ikigo cy’imyiherero n’amahugurwa iherereye i Nyakinama. Ni umushinga ufite agaciro k’amafaranga miliyoni ijana na mirongo ine n’ibihumbi magana inani na mirongo itatu na kimwe na magana abiri na cumi n’arindwi (140 831 217 Frw). Ibikorwa bimaze gukorwa bifite agaciro k’amafaranga asaga miliyoni 67. Habaye kandi umuhango w’isenderezwa. Byitabiriwe n’abashyitsi banyuranye barimo abakristu, abapadiri, abihayimana, abari baturutse muri Leta Zunze Ubumwe za Amerika n’abandi.
Mu nyigisho yagejeje ku bakristu mu gitambo cy’ukaristiya, Nyiricyubahiro Musenyeri Sereveliyani NZAKAMWITA umwepiskopi wa Diyosezi ya Byumba ushinzwe imiryango y’Agisiyo Gatolika mu nama y’Abepiskopi Gatolika mu Rwanda, yabararikiye kubaka no gukorera Kiliziya igakomera baharanira kurumbuka imbuto zikomoka kuri Roho Mutagatifu: imbuto z’urukundo, ukwemera, n’iz’ ibikorwa byubaka Ingoma y’Imana. Yabifurije kuba umusemburo mwiza muri Kiliziya; kuba aba Roho Mutagatifu; kuba abo Roho Mutagatifu akorana nabo kugira ngo Ingoma y’Imana, ingoma y’amahoro, y’ubwumvikane ikwire muri iyi si, ikwire muri iki gihugu no muri Diyosezi yabo.
Mu izina ry’abakarisimatike ba Diyosezi ya Ruhengeri, TUYISENGE Zéphanie umuyobozi w’ivugururwa muri Roho Mutagatifu ku rwego rwa Diyosezi ya Ruhengeri yatangaje ko ivugururwa muri iyi Diyosezi rihagaze neza muri rusange. Yatangaje ibikorwa ivugururwa muri iyi Diyosezi riteganya birimo gukomeza kuba umusemburo w’ubukristu bushinze imizi muri Kristu no kubaka ubuvandimwe; gukomeza kwita no kwagura umushinga w’inyubako z’ikigo cy’imyiherero n’amahugurwa batashye; kugendana n’icyerekezo cya Diyosezi cy’imyaka itanu n’icy’imyaka 20 iri imbere; guharanira ko ivugururwa ryagera mu miryangoremezo yose no kwita ku muryango wugarijwe n’ibyonnyi.Yagarutse ku ngorane ivugururwa rifite zirimo kuba hari abiyitirira kuba abakarisimatike bagakora ibinyuranye n’ibyo ivugururwa rikora ; abantu bajijutse ntibakunda kuboneka mu bikorwa by’ivugururwa muri Roho Mutagatifu iyo bamaze kwinjira mu kazi. Yashimiye abayobozi ba Kiliziya Gatolika bababa hafi mu bujyanama kuri Roho no ku mubiri.
Mu butumwa yagejeje ku bitabiriye ibi birori, Padiri Syrivestre DUKUZUMUREMI ushinzwe Ivugururwa muri Roho Mutagatifu ku rwego rwa Diyosezi ya Ruhengeri yashimiye abakarisimatike mu makoraniro yose ubwitange n’urukundo bakunda Kiliziya na Diyosezi bagaragaje muri iyi Yubile.
Mu butumwa yagejeje ku bitabiriye ibirori, Padiri NIYITEGEKA Valens ushinzwe Uvugururwa muri Roho Mutagatifu ku rwego rw’igihugu yabakanguriye kurangwa n’ubumwe mu isengesho, mu mirimo, mu butumwa bwa buri munsi, buri wese akitanga ajya mu butumwa agasohoka, akagera n’aho Ivanjili, Ijambo ry’Imana ritazwi no muri ba bandi batazi Ijambo ry’Imana n’abababaye.
Nyiricyubahiro Musenyeri Visenti HAROLIMANA umushumba wa Diyosezi ya Ruhengeri Nyiricyubahiro yabashimiye igikorwa bakoze cyo kwiyubakira ikigo cy’amahugurwa n’imyiherero. Yabararikiye kugaragaza ubutwari aho bari hose berekana amatwara ya Yezu Kristu. Yagize ati: «Bakarismatike, ntimugaceceke, ibyo mwiboneye, ibyo mwiyumviye kuko guhura na Yezu muba mwumva ijambo rye, muba mucengerwa n’amatwara ye mukaba mufite inshingano zo kubihamya aho muri hose. Roho w’Imana akomeze abahe ubutwari bwo kugira ngo mwerekane amatwara ya Kristu muri iki gihe turimo, aho hari ibitekerezo n’imikorere bibangamiye ukwemera. Aha rero niho mugomba kugaragaza ubutwari aho muri hose ndetse bikagera n’aho mwemera ko amaraso yanyu amenwa aho kwihakana uwo mwakunze».
Bafashe umwanya wo kuzirikana abavandimwe ba Paruwasi ya Mwange ari bo Jaqueline NYIRAHABIMANA na Appolonie UWAJENEZA bazize impanuka y’amazi, barohamye mu kiyaga cya Ruhondo berezaga i Nyakinama mu muganda wo kubaka ikigo cy’imyiherero n’amahugurwa.
Ivugururwa muri Roho Mutagatifu ryavutse mu mwaka w’1967, muri kaminuza ya Dusquene ho muri Pttsburg muri Leta ya Pansirivaniya, imwe mu zigize Leta Zunze Ubumwe za Amerika. Ryageze muri Diyosezi ya Ruhengeri mu mwaka w’1975. Muri iyi Diyosezi habarurirwa abakarisimatike 4 913 bari mu makoraniro 206 anyuranye. Harimo 170 akorera mu miryangoremezo. 157 ni ay’abakuru; 18 ni ay’abana; 30 ni ayo mu mashuri;1 ni iryo muri Gereza ya Musanze. Ibirori byashojwe n’ubusabane.
Nyirandikubwimana Maria Goretti


text:
Kitoko Musabwa Patrick bakunze kwita Kitoko Bibarwa ni umuhanzi nyarwanda w’indirimbo ufite abakunzi benshi mu Rwanda no mu karere kubera indimbo ze zakunwe zaje no gusohoka kuri album ye ya mbere yise ‘Ifaranga’ nka Manyobwa, Igendere, Sakwesakwe, Indyarya, Ikiragigi, agakecuru, kugera kuri AKabuto, Urukundo kuzo arimo gutegura zizasohoka kuri album ye ya kabiri n’izindi. Kitoko yavutse tariki 12 Nzeri 1985, avukira ahitwa Kazibwa mu Burasirazuba bwa Repubulika iharanira Demokarasi ya Congo mu cyahoze ari Zaire, akiri muto ababyeyibe baje kwimukira mu gihugu cy’u Burundi nyuma baza kuza mu Rwanda ariko ngo ntabwo ashobora kuvuga amazina y’ababyeyi be kuko badakunda kuvugwa mu itangazamakuru. Ubwana bwa Kitoko bwaranzwe ahanini n’ibikorwa bihambaye Kitoko avuga ko yatangiye gukunda umuziki akiri muto ku myaka 8 gusa, ariko ngo ntiyatekerezaga ko azaba umuhanzi, ageze mu mwaka wa 4 w’amashuri abanza nibwo yatangiye kwiyumva ko ashobora kuzaba umuhanzi w’umuririmbyi kuko ubusanzwe yakundaga gushushanya nk’impano y’umuryango dore ko ari nabyo yakuze akunda cyane. Uretse kuba yarakuze ari umwana ukunda kuba wenyine, Kitoko yicuza cyane umunsi yagiye mu bubiko bwa se agaca Diplome ya se umubyara ariko ngo ataziko ariyo bityo kuri uwo munsi ngo arakubitwa cyane, ati :”amahirwe nagize ni uko papa yari afite ama diplome abiri naho ubundi byashoboraga kuba bibi cyane”. Ariko ntiyanibarwa ko yigeze gufata guitar ya Mubyarawe witwaga Mudeyi wakundaga gucuranga guitar cyane arayishwanyaguza akuraho imirya yayo aragenda abaza igiti ashyira ho ya mirya akora guitar ye, aho Mudeyi aziye arababara cye, Kitoko :”yabonye ko guitar nakoze ari nziza arishima ntiyampana, gusa n’uko ubungubu yitabye Imana yakabaye yishimira urwego ngezeho”. Kugeza n’ubu kugituza cya Kitoko kuva akiri muto yashyizeho agashusho ka guitar kubera ako kantu yakoze. Kitoko yaje kwanga izina rya Melance yari yariswe n’ababyeyi yiyita Patrick kuko ngo iyo yageraga ku ishuri abarimu bavugaga Melance abanyeshuri bagenzi be bakamuseka cyane bagakundaga kumwita Aimelance ndetse rimwe na rimwe bakamubwirako yitiranwa n’abakobwa bituma arihindura. Uretse kuba atarize amashuri y’incuke Kitoko yatangiriye amashuri y’inshuke i Nimazita, mu karere ka Nyabikere mu gihugu cy’U Burundu, nyuma aza kurangiriza amashuri yisumbuye i Nyanza mu Ntara y’Amajyepfo mu Rwanda, akomereza amashuri yisumbuye ku kigo cya Espanya cyo mu mujyi wa Nyanza mu ntara y’Amajyepfo ari naho yarangirije mu ishami ry’icunga mutungo uretse umwaka umwe wa gatanu avuga ko yagiye kwiga mu cyahoze ari Cyangugu kubera impamvuze ; ubu arimo kwiga Managiment muri Ishuri rikuru rizwi nka INILAK. Mu buzima bwe bwa muzika yakuze akunda umuhanzi Ben Rutabana na Alpha Blondy, gusango ibyo yakuze yifuza sibyo yabonye ati :’’kumuziki ibyo ngenda ntekereza sibyo bimpira, nari nziko ni ndirimba bizampira ubundi nabwo nkumva ntashaka kuba umustar, ariko nanjye sinirenganya kuko Imana niyo igena, abantu dusa n’abasimbukira mu cyobo kirekire kirimo umwijima ntawuzi aho ahagarara uretse Imana gusa’’. Yaje gutangira muzika mu mwaka wa 2008 ubwo yari asoje amashuri yisumbuye Kitoko kuva akiri muto ntiyigeze yifuza gusaza ari umuntu w’umustar ahubwo yumva yazasaza ari umucuruzi ariko umucuruzi ujijutse. Iyo yirebye ejo hazaza nka nyuma y’imyaka 15 yifuza kuzaba ari umuhanzi uririmba indirimbo zifasha society muri rusange ariko utabeshejweho na muzika na muzika. Kitoko ngo iyo ari ahantu ha wenyine nibwo ashobora kwandika amagambo y’indirimbo nyinshi, ati :”ariko iyo mbonye umuntu umfitiye ishyari nibwo ndushaho gukora cyane n’ubwo ubusanzwe nkunda kwandikira muri studio”. Mu buzima busanzwe dore ibyo akunda n’ibyo yanga MU byo kurya : akunda umugati n’umuceri, ariko ngo nta biryo yanga ukeretse ibyaba birimo uburozi cyangwa indi myanda yatuma yandura. Kumyambarire : akunda imyenda yiyubashye idatuma abantu bamenya ko ndi icyamamare (star) cyangwa umurokore, ni ukuvuga imyenda igaragaza uwo uriwe. Yanga kubona umuntu urenganya mugenzi we naho mu mupira w’Amaguru afana bikomeye ikipe ya Rayon sport Kitoko kandi ngo yanga kumva muzika yumvikana mo amakosa nko kubusanya hagati y’imiririmbire n’ingoma (contre temps) n’andi ashobora kubishya muzika. Mu buzima bwe nta kiramubabaza cyane nta n’ubwo arishima cyane Kitoko ubu nta mukobwa bakundana afite ati :”Ndi ku isoko” Dore umukobwa yumva wamubera inshuti ibyo agomba kuba yuzuje:kuba amukunda ; amwihanganira, agira imbabazi cyangwa ababarira, kuba ari umunyarwandakazi kandi akaba afite imyaka iri hasi y’iye.
Kitoko Musabwa Patrick bakunze kwita Kitoko Bibarwa ni umuhanzi nyarwanda w’indirimbo ufite abakunzi benshi mu Rwanda no mu karere kubera indimbo ze zakunwe zaje no gusohoka kuri album ye ya mbere yise ‘Ifaranga’ nka Manyobwa, Igendere, Sakwesakwe, Indyarya, Ikiragigi, agakecuru, kugera kuri AKabuto, Urukundo kuzo arimo gutegura zizasohoka kuri album ye ya kabiri n’izindi.
Kitoko yavutse tariki 12 Nzeri 1985, avukira ahitwa Kazibwa mu Burasirazuba bwa Repubulika iharanira Demokarasi ya Congo mu cyahoze ari Zaire, akiri muto ababyeyibe baje kwimukira mu gihugu cy’u Burundi nyuma baza kuza mu Rwanda ariko ngo ntabwo ashobora kuvuga amazina y’ababyeyi be kuko badakunda kuvugwa mu itangazamakuru.
Ubwana bwa Kitoko bwaranzwe ahanini n’ibikorwa bihambaye Kitoko avuga ko yatangiye gukunda umuziki akiri muto ku myaka 8 gusa, ariko ngo ntiyatekerezaga ko azaba umuhanzi, ageze mu mwaka wa 4 w’amashuri abanza nibwo yatangiye kwiyumva ko ashobora kuzaba umuhanzi w’umuririmbyi kuko ubusanzwe yakundaga gushushanya nk’impano y’umuryango dore ko ari nabyo yakuze akunda cyane.
Uretse kuba yarakuze ari umwana ukunda kuba wenyine, Kitoko yicuza cyane umunsi yagiye mu bubiko bwa se agaca Diplome ya se umubyara ariko ngo ataziko ariyo bityo kuri uwo munsi ngo arakubitwa cyane, ati :”amahirwe nagize ni uko papa yari afite ama diplome abiri naho ubundi byashoboraga kuba bibi cyane”.
Ariko ntiyanibarwa ko yigeze gufata guitar ya Mubyarawe witwaga Mudeyi wakundaga gucuranga guitar cyane arayishwanyaguza akuraho imirya yayo aragenda abaza igiti ashyira ho ya mirya akora guitar ye, aho Mudeyi aziye arababara cye, Kitoko :”yabonye ko guitar nakoze ari nziza arishima ntiyampana, gusa n’uko ubungubu yitabye Imana yakabaye yishimira urwego ngezeho”.
Kugeza n’ubu kugituza cya Kitoko kuva akiri muto yashyizeho agashusho ka guitar kubera ako kantu yakoze.
Kitoko yaje kwanga izina rya Melance yari yariswe n’ababyeyi yiyita Patrick kuko ngo iyo yageraga ku ishuri abarimu bavugaga Melance abanyeshuri bagenzi be bakamuseka cyane bagakundaga kumwita Aimelance ndetse rimwe na rimwe bakamubwirako yitiranwa n’abakobwa bituma arihindura.
Uretse kuba atarize amashuri y’incuke Kitoko yatangiriye amashuri y’inshuke i Nimazita, mu karere ka Nyabikere mu gihugu cy’U Burundu, nyuma aza kurangiriza amashuri yisumbuye i Nyanza mu Ntara y’Amajyepfo mu Rwanda, akomereza amashuri yisumbuye ku kigo cya Espanya cyo mu mujyi wa Nyanza mu ntara y’Amajyepfo ari naho yarangirije mu ishami ry’icunga mutungo uretse umwaka umwe wa gatanu avuga ko yagiye kwiga mu cyahoze ari Cyangugu kubera impamvuze ; ubu arimo kwiga Managiment muri Ishuri rikuru rizwi nka INILAK.
Mu buzima bwe bwa muzika yakuze akunda umuhanzi Ben Rutabana na Alpha Blondy, gusango ibyo yakuze yifuza sibyo yabonye ati :’’kumuziki ibyo ngenda ntekereza sibyo bimpira, nari nziko ni ndirimba bizampira ubundi nabwo nkumva ntashaka kuba umustar, ariko nanjye sinirenganya kuko Imana niyo igena, abantu dusa n’abasimbukira mu cyobo kirekire kirimo umwijima ntawuzi aho ahagarara uretse Imana gusa’’.
Yaje gutangira muzika mu mwaka wa 2008 ubwo yari asoje amashuri yisumbuye
Kitoko kuva akiri muto ntiyigeze yifuza gusaza ari umuntu w’umustar ahubwo yumva yazasaza ari umucuruzi ariko umucuruzi ujijutse. Iyo yirebye ejo hazaza nka nyuma y’imyaka 15 yifuza kuzaba ari umuhanzi uririmba indirimbo zifasha society muri rusange ariko utabeshejweho na muzika na muzika.
Kitoko ngo iyo ari ahantu ha wenyine nibwo ashobora kwandika amagambo y’indirimbo nyinshi, ati :”ariko iyo mbonye umuntu umfitiye ishyari nibwo ndushaho gukora cyane n’ubwo ubusanzwe nkunda kwandikira muri studio”.
Mu buzima busanzwe dore ibyo akunda n’ibyo yanga
MU byo kurya : akunda umugati n’umuceri, ariko ngo nta biryo yanga ukeretse ibyaba birimo uburozi cyangwa indi myanda yatuma yandura. Kumyambarire : akunda imyenda yiyubashye idatuma abantu bamenya ko ndi icyamamare (star) cyangwa umurokore, ni ukuvuga imyenda igaragaza uwo uriwe.
Yanga kubona umuntu urenganya mugenzi we naho mu mupira w’Amaguru afana bikomeye ikipe ya Rayon sport
Kitoko kandi ngo yanga kumva muzika yumvikana mo amakosa nko kubusanya hagati y’imiririmbire n’ingoma (contre temps) n’andi ashobora kubishya muzika.
Mu buzima bwe nta kiramubabaza cyane nta n’ubwo arishima cyane Kitoko ubu nta mukobwa bakundana afite ati :”Ndi ku isoko” Dore umukobwa yumva wamubera inshuti ibyo agomba kuba yuzuje:kuba amukunda ; amwihanganira, agira imbabazi cyangwa ababarira, kuba ari umunyarwandakazi kandi akaba afite imyaka iri hasi y’iye.


text:
Dore uburyo bwiza ugomba kozamo amenyo yawe :
Koza amenyo byibura kabiri ku munsi : Ubusanzwe iyo umuntu amaze kurya aba agomba guhita yoza amenyo ariko kuko hari ubwo abantu barya badafite uko bari buhiite boza amenyo byba byiza wogeje amenyo nyuma y’ifunguro rya mugitondo n’irya nimugoroba.
Mu masaha ya saa sita igiye uri ku kazi cyangwa se ahandi hantu utabona uko uri bwoze amenyo, byaba byiza ukoresheje shikalete atarimo isukali nyuma yo kurya cyangwa se ukafata urubuto rwa pomme.
Uko ugomba gukoresha uburoso : Mu gihe woza amenyo, koresha uburoso bworohereye mo gake woze amenyo witonze mu minota nk’itatu. Banze uhere uruhande rumwe woze uvana ku ishinya uzamura uburoso. Urugero niba utangiriye ku gice cyo hejuru banza woze inyuma ubone koza imbere , nugera ku gice cyo hasi nabwo ubigenze gutyo
Aha twagira inama abantu bamwe bakunda koza amenyo bakuba vuba vuba kandi bajyana mu mpande zose ko ibyo bakora ari bibi kuko bituma utuvungu tw’ibiryo n’indi myanda bysigarira hagati y’amenyo bityo bikaba byazana amabacteries.
Uburoso kandi nabwo bugomba kugirirwa isuku bukabikwa neza kandi ntiburenze amezi atatu utarabuhindura ngo ufate ubundi bushya.
Koza ururimi : abantu benshi bakunda koza amenyo ariko bakibagirwa ko ururimi narwo ruba rukeneye kozwa. Mu rwego rwo kwirinda kunuka mu kanwa kubera amabacterie aba yasigaye ku rurimi, ni byiza ko igihe uri koza amenyo ururimi narwo urwoza uvana imbere ujyana inyuma.
aho byavuye : doctissimo.fr


text:
Uyu ni Natalia Kuznetsov umukobwa wo mu gihugu cy’u Burusiya waciye agahigo mu guterura ibyuma, uyu mukobwa nyuma yo guterura ibyuma igihe kitari gito yahindutse nk’abagabo none icyizere cyo kubona umukunzi gikomeje kuyoyoka kuko abasore bose bamutinye kubera imiterere ye.
Kuznetsov w’imyaka 26 yivugira ko yatangiye gukora imikino yo guterura ibyuma afite imyaka 14 y’amavuko arakomeza kugeza n’ubu. Mu bijyanye n’urukundo Natalia ngo ubwo yari afite imyaka 20 yaje gushakana n’umusore witwa Vladislas ariko ntibaza kumarana igihe kirekire. Intandaro yo kutarambana hagati ya Kuznetsov n’umukunzi we ni uko umukunzi wa Natalia yaterwaga ipfunwe n’imiterere ‘umugore we.
Umva uko Natalia yasobenuye agahinda ke. Yagize ati” Buri mugore wese ni ku Isi ni mwiza, sinizeye ko ninkomeza kuba umukinnyi nzabona umusore undongora.”
Ibi Natalia yabitangaje mu kiganiro yagiranye na televiziyo ya Raplty Tv aho yamakomeje avuga uko yaje gutandukana n’umugabo we wa mbere.
“Naje gushaka ubwo nari mfite imyaka 20 umugabo wanjye naramukundaga, nta mahirwe nabigiriyemo kuko we yabonaga mutera ipfunwe, rimwe ntiyifuzaga ko hari aho tujyana.”
Natalia ngo afite icyizere cyo kuzabona umukunzi umva uko yabitangaje.
Yagize ati”Njye ndi umugore nk’abandi kandi nizeye ko nzabona umukunzi tukabana, mfite icyo cyizere abasore benshi barankunda ariko bagatinya uko nteye n’uko ngaragara.”
Natalia wari wararetse umukino wo guterura ibyuma nyuma yo gutwara ibikombe byinshi uyu mugore. Natalia akaba afite ibiro bisaga 90 byose.


text:
Rwanda : Abayobozi barasabwa kwirinda guha ubutumwa bwinshi abaturage mu gihe kimwe – Gatabazi Jean Marie Vianney
Si byiza kugeza ku baturage ubutumwa bwinshi mu gihe kimwe, kuko iyo babwiwe byinshi babisiga aho babibwiriwe. Ni ngombwa rero ko umuyobozi ategura ubutumwa yageneye abaturage kandi akabuha umurongo ku buryo buhindura imyumvire y’abo bugenewe.
Mu mahugurwa agenewe abajyanama b’uturere ku bukangurambaga ku guhindura imyitwarire hagamijwe kurwanya icyorezo cya Sida no kuboneza urubyaro ku muryango Nyarwanda, Umuyobozi ushizwe ubukangurambaga mu kigo cy’igihugu gishinzwe iby’ubuzima (RBC), Gatabazi Jean Marie Vianney, arasaba abayobozi kwirinda kuha ubutumwa bwinshi abaturage mu gihe kimwe.
Yabasobanuriye ko iyo umuturage agiye mu muganda bakabaganiriza kuri gahunda nyinshi iyo atashye ntawe umubaza ibyahavugiwe ngo abashe kuba yabisubiramo. Ahubwo aravuga ati: “havugiwe byinshi, keretse iyo uhiberaâ€. Ibyo biba bigaragaza ko mu byo yabwiwe nta na kimwe uwo muntu aba yatahanye.
Ubwo bahuguraga abajyanama b’akarere ka Kamonyi, tariki 13/7/2012, Gatabazi yabasabye kubanza gutegura ubutumwa bwo guha abaturage, kandi bakabuha umurongo ngenderwaho ari wo yise †Key Messageâ€, kandi ibyo bavuga bikaba bifite inkomoko n’icyerekezo kiganisha ku iterambere. Aragira ati “igihe cy’igipindi cyararangiye. Buri cyose ugiye kuvuga ugomba gutekereza ku iterambereâ€.
Gatabazi yongeye kubibutsa ko bagomba kumenya ko guhinduka kw’abaturage bisaba igihe. Akaba ariyo mpamvu basabwa gukoresha uburyo bwose bw’imenyekanishamakuru ngo n’uwinangiye ahinduke. Avuga ko hari abumva impinduka ntibazishimire, aho atanga urugero nk’umuntu w’umusinzi ushimishwa no kwinywera inzoga, iyo ukeneye kumuhindura, wifashisha inshuti ye basangiraga yaziretse.
Abatanga ubutumwa kandi bagomba no kumenya imyumvire n’imyemerere y’abo babwira, bakibanda ku bumva vuba, babafasha gukora ubukangurambaga ku butumwa bahawe.
Yabasobanuriye ko kwigisha ari uguhozaho kandi ko hari n’ibintu byinshi bishobora gutuma umuntu ahindura imyifatire, maze asaba n’abajyanama kuba intangarugero kandi bakazakorana n’inzego z’ubuzima gukora ubukangurambaga ku kwirinda icyorezo cya Sida no kuboneza urubyaro.


text:
Ubusobanuro bw’umutako w’igiti cya Noheri
Muri iyi minsi hari kwitegurwa Noheri abantu benshi baba bagura umutako w’igiti cya Noheri( Christmas Tree) abandi bakaba bazakoresha ibiti bisanzwe karemano. Haba gukoresha umutako w’umukorano cyangwa se ugakoresha igiti gisanzwe, hari ubusobanuro bifite ugomba kumenya kugirango wirinde gukora ibintu utazi ubusobanuro bwabyo.
Umutako w’igiti cya Noheri ubusanzwe watangiye gukoreshwa mu mazu y’abantu hagati y’ikinyejana cya 14 n’icya 15. Akaba aribwo abakristu batangiye gukoresha kiriya giti nk’umutako ufite ubusibanuro mu gihe hizihizwa umunsi w’ivuka rya Yezu/Yesu.
Mu kinyejana cya 19 nibwo gukoresha kiriya giti byasakaye cyane kusi hose.
Ubusanzwe kiriya giti kiba gishushyanya igiti cyo mu bwoko bwa sipure na pinusi kuko ari ibiti bihora bias icyatsi haba ku zuba no mu mvura ndetse bikaba ari ibiti biba biteye neza amashamo yabyo akaba akor aumutako mwiza kubera uburyo kiba kigenda gisumbana kugeza ku gasongero karyo.
Mu bijyanye na Noeheri iki giti gisobanuye ubuzima nkuko ibara ry’icyatsi iyo rigaragara mu bimera biba bivuga ko hari ubuzima, kuko ibyatsi byose biba bitoshye bifite ubuzima.
Ku rundi ruhande ariko hari abavuga ko imigenzo yo gukoresha kiriya giti nk’umutako yahize mu migenzo ya gipagani yakorwaga mu bihugu bitandukanye birimo Misiri,
Ubushinwa. Pologne n’ahandi aho wasangaga ku mpoera z’umwaka bakoresha kiriya giti bakagitaka hafi y’imiryango yabo bavuga ko bari kwirukana imyuka mibi yo mu mwaka wabaga ugiye gukurikiraho. Hari naho mu mico imwe n’imwe iki giti cyakoreshwaga nko kwibuka Paradizo ya Adam na Eva bagatakaho imbuto zisobanuye itunda bariye n’umugati usibanuye umubiri wa Yesu witangiye abanyabyaha.
Kuri ubu ku munsi wa Noheri iki giti gikoreshwa nk’umutako ahanini kikaba kiba kirimo urumuri.
Usibye mu ngo z’abantu iki giti kiba kiri n’ahantu rusange kikaba ikimeyetso kerekana ko ahantu hose baba biteguye umunsi mukuru wa Noheri.
Source : Wikipedia


text:
Uko umwaka w’Ingengo y’Imari utashye, abayobozi mu nzego z’ibanze n’inzego bwite za Leta besa imihigo bagasinya n’iyo bazahigura mu mwaka ukurikiyeho. Muri uyu muhango hanatangwa amanota kuri buri turere hitawe ku mihigo twesheje.
Ntabwo bitangaje kuba akarere kakitwara neza mu mihigo kuko abatuyobora bemeza ko baba bahawe byose ngo bayese, ahubwo igiteye ikibazo ni ugusanga hari utwituriye mu myanya ya nyuma cyangwa tugahananuka mu ya mbere tukajya mu ya nyuma.
Mu muhango wo kwesa imihigo ya 2015/2016 no guhiga iya 2016/2017, Minisitiri w’Intebe, Anastase Murekezi yakomoje ku turere dukomeje kwitwara nabi tugaragara mu myanya ya nyuma utundi tugasubira inyuma.
Yagize ati “Ni ikibazo gikomeye cyane. Uturere twa Nyabihu, Musanze, Rubavu, Rutsiro, Gakenke, Karongi na Ruhango twakomeje kugaragara mu myanya 10 ya nyuma ni ikibazo gikomeye. Hari uturere twasubiye inyuma, rwose, Kicukiro, Burera, Kamonyi ni uturere twajyaga tuza imbere cyane none turabarirwa inyuma cyane.”
Yavuze ko mu mpamvu zituma uturere tuza inyuma harimo imikoranire itanoze hagati ya nyobozi, njyanama n’abakozi b’Akarere ndetse no hagati y’abayobozi b’Akarere n’abafatanyabikorwa babo mu rwego rwa JAF, ruswa no kutamenya guhiga bigendenye no guhindura ubuzima bw’abaturage.
Kicukiro
Akarere ka Kicukiro ni kamwe mu turere dukomeje gusubira inyuma umusubirizo mu kwesa imihigo. Mu mwaka wa 2013/2014 kari ku mwanya wa mbere, 2014/2015 kaba aka gatanu naho mu 2015/2016 kaza ku mwanya wa 20.
Kubwa Minisitiri w’Intebe, Murekezi, uku gusubira inyuma kwa Kicukiro asanga ari ikibazo gikomeye gishingiye ahanini ku kuba nyobozi idafite umurongo wo gushyira hamwe mu miyoborere.
Mu nshuro nyinshi IGIHE yagerageje kuvugana n’ Umuyobozi w’Akarere ka Kicukiro, Dr. Nyirahabimana Jeanne, kuva kuwa Mbere tariki ya 12 Nzeri 2016, mu gitondo cyo kuri uyu wa Kane nibwo yitabye telefoni agira ati “Nta kanya mfite ko kuvuga kuri ibyo, mfite abantu turi kumwe.’’
Nyabihu
Akarere ka Nyabihu ni kamwe mu turere turindwi tugize Intara y’u Burengerazuba, imyaka itatu ikurikirana ntabwo kabashije kwitwara neza mu kwesa imihigo kabaga kahize.
Mu mwaka wa 2013/2014, Nyabihu yabaye iya 22, mu wa 2014/2015 nabwo iba iya 22, naho umwaka ushize wa 2015/2016 iba iya 23. Guhera muri 2011/2012, aka karere ntikazi uko kuza mu myanya y’imbere ya 20 bisa.
Umuyobozi w’Akarere ka Nyabihu, Uwanzwenuwe Théoneste yabwiye IGIHE ko by’umwihariko muri uyu mwaka ushize, basubijwe inyuma n’imihigo nka Mitiweli bari biyemeje kugera ku 100% bakagera hafi kuri 80% na gahunda ya Girinka itarashyizwe mu bikorwa uko bikwiye.
Akomeza avuga ko imihigo bahuriyeho n’izindi nzego yabashegeshe cyane, aho bagombaga gufatanya na Minisiteri y’Ubuhinzi n’Ubworozi (Minagri) kubaka imihanda yoroshya ubuhahirane (Feeder roads) ntibigerweho uko byateganyijwe.
Yagize ati “Imihanda byatewe n’abo twagombaga kubifatanya aribo Minagri, twahize kubaka ibirometero 28 umwaka urangira hari 7.5 bitubatswe.”
Uwanzwenuwe avuga ko muri uyu mwaka bihaye ingamba zikaze kugira ngo bakureho umuvumo wabibasiye imyaka myinshi.
Yagize ati “Twihaye gahunda yo kwisuzuma buri gihembwe tukareba aho tuvuye n’aho tugeze ku buryo tuzajya gusoza umwaka twaramaze gukosora ibitagenda neza.”
Umwaka ushize Nyabihu yakoresheje ingengo y’imari ingana na Miliyari 12.
Musanze
Aka karere gakomeje kwiturira mu myanya y’inyuma cyane kuko nko muri 2013/2014 kari aka 27 muri 2014/2015 kaba aka 13 naho mu mwaka ushize wa 2015/2016 kaba aka nyuma ku mwanya wa 30.
Akarere ka Musanze kanengewe imbere y’Umukuru w’Igihugu ko abakozi bako bigenga, bikorera ibyo bashatse nyobozi irebera. Minisitiri w’Intebe, Murekezi, yaciye amarenga ko iki kibazo kirambye muri Musanze.
Yagize ati “Abakozi barakora ibyo bashaka nibo bayobozi nkuko bari barabimenyereye kuva mbere, ntabwo ari byo, ntabwo ari byo, nyobozi igomba kuyobora rwose.”
Umuyobozi w’Akarere, Musabyimana Jean Claude, yemera ko iki kibazo gihari kandi batangiye gukora isuzuma ngo gikemuke.
Ku birebana n’imihigo, avuga ko icyatumye baba aba nyuma ari uko bahize imihigo yo kubaka imihanda ariko ugasanga abayigendamo hari abarwaye imvunja, bahize kubaka ibigo nderabuzima ariko abaturage ntibishyure ubwisungane mu kwivuza.
Ahandi ngo hubatswe amashuri ariko ntibyabuza ko umubare w’abana benshi bayata ndetse bamwe bakajya kwibera mu muhanda. Musanze yabaruwemo abarwayi ba bwaki benshi nk’ikimenyetso cy’imiririre mibi, aho abana basaga 400 bari barwaye iyi ndwara.
Rutsiro
Mu mwaka wa 2013/2014, Akarere ka Rutsiro kari ku mwanya wa 18 , muri 2014/2015 gasubira inyuma kaba aka 23, umwaka ushize wa 2015/2016 bihumira ku mirari kaba aka 29 mu turere 30.
Mu muhango wo kwesa imihigo no guhiga iya 2016/2017, aka karere kavuzweho kumara amezi menshi nta buyobozi gafite, aho abakayoboraga bamwe bafunzwe kubera ruswa abandi bagatoroka.
Umuyobozi wako, Ayinkamiye Emerance, yabwiye IGIHE ko hari imihigo itarageze ku 100% bitewe n’ibibazo byagaragaye mu miyoborere y’akarere, imihindagurikire y’ikirere, impinduka mu buyobozi.
Yagize ati “Kubaka Guest House y’akarere, yagombaga kuzura uriya mwaka ubu yarahagaze burundu, amashanyarazi ngo habuze Cash power mu bubiko bwa REG, ifumbire ntiyakoreshejwe, byose byatewe n’imiyoborere mibi kandi ababikoze batawe muri yombi.”
Muri Werurwe uyu mwaka uwari Meya wa Rutsiro, Byukusenge Gaspard yatawe muri yombi akekwaho icyaha cyo kwaka ruswa umushoramari wagombaga kubaka ‘Guest house’ ya Rutsiro hamwe no kwigwizaho umutungo.
Uwahoze ari Umunyamabanga Nshingwabikorwa w’Akarere ka Rutsiro, Murenzi Thomas, nawe yatawe muri yombi muri Mutarama uyu mwaka, akekwaho kwaka ruswa rwiyemezamirimo wari watsindiye isoko ryo kubaka Guest House y’Akarere amubeshya ko ari ugutera inkunga amatora.
Gakenke
Akarere ka Gakenke muri 2013/2014 kari ku mwanya wa 15, mu mwaka wa 2014/2015 kaza ku mwanya wa nyuma wa 30, mu wa 2015/2016 nabwo kaza ku mwanya wa 27.
Umuyobozi w’Akarere, Nzamwita Deogratias, yabwiye IGIHE ko ikintu gikomeje gushegesha akarere ari uruhare rw’abaturage mu mihigo.
Yagize ati “Abaturage usanga bavuga ko nta ruhare bagira mu mihigo ndetse bakayifata nk’itari iyabo, twiyemeje kubegera kugira ngo imihigo y’akarere bayiyumvemo bayigire iyabo.”
Muri uyu mwaka ngo hari ibigo bari bafatanyije imihigo bitayirangije. Meya Nzamwita avuga mo nk’ikigo cy’Igihugu gishinzwe ingufu, REG, cyakoze 30% by’ibyo cyari cyiyemeje mu gukwirakwiza amashanyarazi mu baturage. Impamvu cyatanze ngo cyabuze Cash Power n’insinga.
Ikindi kigo gitungwa agatoki nk’icyasubije inyuma akarere ka Gakenke, ni igishinzwe ubuhinzi n’ubworozi, RAB, cyagombaga gutera intanga amatungo ku kigero cya 100% ariko kikabikora ku kigero cya 60%.
Nzamwita avuga ko by’umwihariko uyu mwaka bahuye n’ibiza bikangiza ibikorwa remezo akarere kari karakoze, abatanze amanota bagasanga byarangiritse.
Muri rusange ibindi bisubiza inyuma uturere harimo ko abayobozi batinda kwishyura ba rwiyemezamirimo babashakamo ruswa no gutegura imihigo yoroshye itazahindura ubuzima bw’abaturage.


text:
Ruhango: Hashojwe icyunamo hibukwa abajugunywe mu mugezi wa Kiryango ari bazima
Imiryango ifite ababo bajugunywe muri uyu mugezi bahashyira indabo Ubwo hasozwaga icyunamo tariki ya 13/04/2014, mu karere ka Ruhango cyashorejwe ku mugezi wa Kiryango, mu kagari ka Kubutare mu murenge wa Mwendo, More...
Kirehe-Barateganya ko buri murenge wagira irimbi rusange
Mu karere ka Kirehe mu mirenge imwe n’imwe usanga hakigaragara ikibazo cy’abaturage usanga bashyingura abitabye Imana mu ngo bitewe n’uko iyo mirenge usanga nta marimbi aba yarateganijwe. Muri More...


text:
Ndi umusore mfite 21ans Niga muri Kaminuza
Sasa rero naratashye mvuye school nza muri quartier nkihagera nasuye abaturanyi bose then nigira murugo ndituriza nyuma ya 2days haje umwana wumuturanyi Afite 14ans
Yatangiye kujya ansura buri munsi avuye skull nkagira nubwana none mucyumweru gishize yaraje ati hari ikintu nshaka kukubwira ati “nukuri kuva kera na kare kugeza nubu iyo nkubonye numva.... Muri make ndakukunda kd na maman narabimubwiye ubu ndagusaba unyemerere dukundane kuko unyangiye nanakiyahura akomeza ambwirako nimwemerera icyo nzamusaba cyose agifitiye ububasha azakimp ” ubwo nabuze icyo ndenzaho kuko na mere wiwe ubu aziko nkundana nuwo mwana, namubajije imyaka ambwira 14ans numva ngize ikikango ko bazantambikana
None Friend mumbwire kbs uyu mwana mukorere iki? Mfatireho cg niturize mureke batazantambikana
Aragisha inama
Ndi umusore mfite 21ans Niga muri Kaminuza


text:
Umwiherero uri kubera kuri Golden Tulip Hotel mu Mujyi wa Nyamata, watangijwe kuri uyu wa Gatanu tariki ya 9 Gashyantare 2018.
Abakobwa bose uko ari 20 basangiye bwa mbere bari kumwe nk’abahataniye ikamba rya Nyampinga ku mugoroba wo kuri uyu wa Gatanu. Bose hamwe, buri wese afite intego yo gutsinda uhereye ku bizimini byanditse n’indi mikoro bazahabwa mu mwiherero.
Aba bakobwa bavuga ko biteguye neza kwakira amasomo n’inyigisho bazahabwa mu gihe cy’ibyumweru bibiri bazamara mu Karere ka Bugesera. Mu byo bazigishwa harimo amasomo abategura birambuye ku byerekeye kumenya umuco, ubumenyi bw’Isi, amateka y’u Rwanda, ubukungu, kwihangira imirimo, kumenya guhanga udushya n’ibindi bitandukanye.
Nta mukobwa uraye mu cyumba cya wenyine, babiri bashyizwe muri kimwe gusa bazajya bahinduranya buri munsi itatu mu rwego rwo gusuzuma imibanire yabo, ibi nabyo biri mu bizatangirwa amanota.
Mbere yo kwinjira mu mwiherero nyir’izina, buri mukobwa yambuwe telefone n’ibindi bikoresho by’ikoranabuhanga bishobora kuba byamuhuza ntakurikirane amasomo n’inyigisho zizajya zitangwa.
Abakobwa bazajya bahabwa telefone inshuro nke ndetse nabwo bazikoreshe mu buryo buzwi neza n’ababakurikirana umunsi ku munsi mu mwiherero bagiye kumaramo iminsi cumi n’ine.
Irushanwa rya Nyampinga w’u Rwanda rizasozwa ku itariki ya 24 Gashyantare 2018, ibirori bizabera muri Kigali Convention Centre.
Amafoto: Niyonzima Moses


text:
Mu gihe byari bimenyerewe ko abahanga muri muzika benshi baba barize mu bigo by’Abihaye Imana cyangwa mu ma seminali, Umushumba wa Diyosezi ya Kabgayi akaba na Perezida w’Inama y’Abepisikopi mu Rwanda Musenyeri Mbonyintege Smaragde aratangaza ko bagiye gushinga ishuri rya muzika i Kigali.
N’ubwo Musenyeri Mbonyintege ahamyako ivuga butumwa mu ndirimbo muri Kiliziya Gatolika ryifashe neza, avuga ko mu minsi iri imbere rizaba rirushijeho kwaguka kubera ishuri rya muzika bagiye gushinga.
Ubwo yaganiraga na IGIHE, Musenyeri Mbonyintege Smaragde ku yatangaje ko ku bwabo umuzika mu ivuga butumwa ari ishingiro, kandi bigaragazwa n’ubwinshi bw’amakorarli menshi ubu abarizwa mu maparuwasi atandukanye yo muri Kiliziya Gatolika mu Rwanda.
Agira ati “Ubu igikenewe ni ukuyafasha (ayo makorali) kugira ngo bahugukirwe n’iby’umuziki, tugiye no gushinga ishuri i Kigali rizadufasha cyane. Kandi no mumashuri yacu cyane cyane mu maseminari ibyo bintu by’umuziki tubikomeyeho cyane.”
Akomeza avuga ko kuba kandi iseminari ya Nyakibanda igeze kugitabo cya gatanu cy’umuzika, n’ibyavuzwe hejuru bigaragaza neza ko umuzika uhabwa umwanya w’ibanze mu iyogezabutumwa rya Kiliziya Gatolika.
Ku ifoto:Umushumba wa Diyosezi ya Kabgayi Musenyeri Mbonyintege Smaragde


text:
Babivuze mu ijoro ryo kuri iki cyumweru tariki 18 Ukuboza 2016, ubwo batangizaga itorero rigamije kwigiramo indangagaciro na kirazira z’umuco Nyarwanda hagamijwe kunoza serivisi z’urwego rw’ubuzima.
Bamwe mu baganga n’abaforumu bari muri iryo torero bavuga ko hari ibyo bazakosora muri serivisi batanga, kuko nabo ubwabo ngo babona ko hari ibyo bakorana intege nkeya, birimo kwakira abarwayi bigatuma ababagana barushaho kuremba no kutabiyumvamo bityo bakabatakariza icyizere.
Nyiranzabahimana Clémentine ni umuforumu ati Mu itorero turatozwa kuba twatanga serivisi nziza nubwo twari dusanzwe tuzitanga ariko hari ibyo tuzakosora, ibibazo bya serivisi mbi tuvugwaho turabibona ariko ndizera ko tukimara kuva hano tuzahita tubikosora.
Ruzindana Ildefonse w’umuforumu avuga ko iyo badakora neza abarwayi babagana bacika intege kandi n’ubuzima bwabo bugahungabana ndetse n’umubare w’ababagana ukagenda ugabanuka bitewe n’uko batitabwaho ariko ngo bizeye ko ibyo byose bizakemukira mu itorero.
Dr Uwinkindi François umukozi wa Minisiteri y’Ubuzima avuga ko mu rwego rw’ubuzima habonetsemo ibibazo byinshi bitandukanye harimo kutakira abarwayi neza no kudacunga umutungo w’ibigo bashinzwe kuyobora ariko ngo baje kugirango bazaganire ukuntu byanozwa.
Ati Muri segiteri y’ubuzima habonetsemo ibibazo byinshi kutakira abarwayi neza, kudacunga neza umutungo w’ibigo dushinzwe kuyobora twaje gusanga ntahandi twavana umuti w’ibyo bibazo byose tutaje ngo tuvuge ibibazo uko biri kandi tuhave twafashe ingamba.
Bamwe mu baturage bivuriza ku bigo nderabuzima bitandukanye bavuga ko hari igihe babigana barwaye aho kugira ngo bavurwe vuba ugasanga bari kuvugira kumaterefoni baseka kandi bo bari kuribwa n’uburwayi bikabababaza.
Mugisha Theogene ati Ubushize najyanye umwana ku kigo nderabuzima cya Bugarama mara amasaha atamu bataramuvura urumva iyo ari serivizi rwose mubatubwirire bisubireho.
Insanganya matsiko y’iri torero ryitwa Impesha kurama ry’abashinzwe ubuzima bagera ku 2015, igira iti « gira ubuzima wihesha agaciro.
Dukurikire ukanda kuri Like
Ibitekerezo ( 1 )
Twizere ko babandi bavuga nabi bagatuma umurwayi arushaho kuremba nabandi babanza kumva ikinamico urunana bakavugisha umurwayi aruko Ibyo biganiro birajyeye baveyo byahindutse hakurikireho itorero ryabakuru bimidugudu hari serivise batanga nabi wamubaza impamvu akagusubiza ko atajyira umushahara icyambere yiyamamaza abizi ko ntamushara sinzi impamvu azonga abaturajye yitwaje umushahara murakoze


text:
Abafashamyumvire ba Imbuto Foundation bazafasha abahungu kwigirira icyizere
Imbuto Foundation yari isanzwe ifite iyi gahunda y’abafashamyumvire ku bakobwa ariko yayitangije no ku bahungu kuko ngo itanga umusaruro mwiza.
Iki gikorwa cyabaye kuri uyu wa 30 Kamena 2017, mu nama yahuje abafashamyumvire, abinjiye bwa mbere muri gahunda na bamwe mu bayisanzwemo.
Iyi gahunda Imbuto Foundation yayitangije mu rubyiruko rugizwe n’abarokotse Jenoside yakorewe Abatutsi mu 1994 ruri mu mashuri makuru bibumbiye muri AERG, hagamijwe kubafasha cyane cyane mu bitekerezo ngo bagire umurongo mwiza w’ubuzima.
Iyi gahunda imaze imyaka itatu, yatangiranye n’abakobwa 300 ikaba igiye kugera no ku bahungu 200 bagiye guhabwa abafashamyumvire bwa mabere.
Sandrine Umutoni, Umuyobozi mukuru wa Imbuto Foundation, avuga uko iyi gahunda yatangiye n’impamvu igiye kugezwa no ku bahungu.
Agira ati “Iyi gahunda yatangiranye n’abakobwa 300, nyuma y’imyaka itatu turebye dusanga hari byinshi byiza yabagejejeho haba mu mibanire yabo mu buzima busanzwe, haba no mu mirimo ya buri munsi.
Ni na bo badusabye ko twafasha na basaza babo kuyizamo kuko bayiboneyemo ibyiza byinshi”.
Akomeza avuga ko umufashamyumvire n’uwo afasha, bizana ubushuti hagati yabo ku buryo bagirirana akamaro mu gihe kirekire.
Ati “Iyo bombi bahuye bakaganira ni ibintu byiza kandi n’iyo gahunda yarangira, barakomeza bakagirana ubushuti hagati yabo kandi bubagirira akamaro”.
Nikuze Betty utuye Kimihurura mu Mujyi wa Kigali, umaze imyaka itatu muri iyi gahunda akaba ari na we wasabye ko abahungu bayizamo, arata ibyiza byayo.
Ati “Umufashamyumvire wanjye yamfashije kugera ku cyo nifuzaga, yangiriye inama, aranyobora kandi n’ubu turacyari kumwe.
Ndibuka ngiye gukora ikizamini cy’akazi (interview) nagiye kumureba, ambwira uko ngomba kwitwara, uko ngomba kwambara, kwigirira ikizere, nanjye ndamwumvira bityo ikizamini ndagitsinda akazi ndakabona”.
Ibi ngo ni byo Nikuze yahereyeho asaba ko abahungu na bo bakwemererwa kwinjira muri iyi gahunda, none ngo yishimiye ko byakunze.
Fabien Hakamineza, umunyeshuri muri CBE, ngo yishimiye kuba yakiriwe muri iyi gahunda kuko yabonye ari nziza.
Ati “Ndebye bashiki bacu icyo iyi gahunda yabamariye n’ibyo yabagejejeho, nabonye ari byiza ko nanjye nyizamo nkaba nzayikuramo byinshi bizamfasha kubaka ubuzima bwanjye”.
Imbuto Foundation ivuga ko iyi gahunda y’abafashamyumvire ku bahungu izamara umwaka umwe ariko ngo ikaba ishobora no gukomeza.


text:
Huye: Batangiye kwegeranya ubuhamya kuri jenoside
Mu gikorwa cyo kwibuka no gushyingura mu cyubahiro abaguye mu Murenge wa Mukura bazira jenoside cyabaye ku wa 23 Kamena,2012 hamuritswe n’igitabo gikubiyemo ubuhamya na lisiti y’abazize jenoside bari batuye muri uyu murenge ndetse n’ababishe. Ibi ni muri gahunda yo kwandika amateka ya jenoside kugira ngo abazabaho mu gihe kizaza bazamenye ibyabaye.
N’ubwo igitabo cyamaze gukorwa, gusa kikaba kitarajyanwa mu icapiro, ari icyo mu Murenge wa Mukura, n’indi mirenge yo muri aka Karere yatangiye igikorwa cyo kwegeranya amateka kuri jenoside yakorewe abatutsi bari bahatuye. Kugeza ubu ariko, ibyo bitabo bindi ntibirakorwa kuko kwegeranya ubuhamya bitararangira neza.
Nkuranga Egide, Visi Perezida wa Ibuka ku rwego rw’igihugu wari uhari, yashimiye ubuyobozi bw’Akarere iki gikorwa batangiye. Yagize ati “Iki gitabo gikubiyemo ubuhamya ku bazize jenoside ndetse n’ababishe. Ndifuza ko cyazajyanwa mu icapiro kigakorwa neza. N’abandi bayobozi b’Uturere baje kubatera ingabo mu bitugu bazabarebereho â€


text:
BPR izahemba abakiriya bayo bazakoresha cyane amakarita yayo y’ikoranabuhanga
Banki y’Abaturage y’u Rwanda (BPR) yatangiye igikorwa cyo gukangurira abakiriya bayo kwitabira gukoresha amakarita y’ikoranabuhanga (Smart cash Card), abarinda kugendana amafaranga menshi.
Ubuyobozi bw’iyi Banki bwabivugiye mu kiganiro bwagiranye n’abanyamakuru, aho bwasobanuraga ibyiza byo gukoresha aya amakarita, kuri uyu wa 26 Mutarama 2016.
Umuyobozi mukuru wa BPR, Sanjeev Anand avuga ko gukoresha aya makarita bifitiye abaturage inyungu mu buryo bunyuranye.
Yagize ati “Gukoresha ikarita byoroshya imirimo bityo na servisi zitangwa zikihuta kuko nta mirongo y’abantu izongera kugaragara kuri Banki.
Ibi bituma umuturage adatakaza umwanya, ndetse n’iyo agiye guhaha mu maduka amwe n’amwe akishyura akoresheje ikarita bikihuta.”
Akomeza avuga ko iki gikorwa kiri muri gahunda ya Leta y’u Rwanda yo kuzamura ikoreshwa ry’ikoranabuhanga muri servisi zitandukanye.
Kuri ubu BPR ifite abakiriya ibihumbi 250, muri bo abagera ku bihumbi 150 ni bo bafite kandi banakoresha amakarita y’ikoranabuhanga, ubu bukangurambaga ngo bukaba bugamije kuzamura uyu mubare.
Jean Claude Gaga, umuyobozi w’ikigo RSWITCH Ltd gikora aya makarita, yemeza ko uburyo bwo gukoresha ATM ari bwiza kuko butanga umutekano.
Ati “Iyo ufite ikarita uba ufite umutekano wa konti yawe kuko umubare w’ibanga ari wowe uwuzi wenyine bityo ntihabeho kwibwa. Ikindi birahendutse kuko bitagusaba ingendo ujya kuri Banki ndetse n’iyo habayeho kwibeshya mu byakozwe bikosorwa vuba.”
Yongeraho ko ikarita za BPR zikoreshwa ku byuma bitanga amafaranga(ATM) n’ubwo byaba ari iby’andi mabanki.
Ikindi kandi iyi karita ngo ikoreshwa ku tumashini (POS) tuba mu mahahiro atandukanye, hatitawe kuri banki iba yaradutanze, byose ngo bikaba ari ugufasha umuntu kutagendana ibifurumba by’amafaranga.
Prossie Kalisa ukuriye ishami ry’ubucuruzi n’itumanaho muri BPR, agaruka ku bizakorwa muri ubu bukangurambaga.
Agira ati “Duteganya kuzahemba abakiriya bakoresha cyane amakarita yabo, hazabamo na tombora y’ibintu bitandukanye bizatangwa na BPR, hagamijwe gukangurira abantu gufata amakarita no kuyakoresha.”
Ubu bukangurambaga bwatangiye ku ya 23 Mutarama bukazagera ku ya 31 Werurwe 2017, mu minsi ibiri gusa bumaze ngo abaturage 1300 basabye amakarita.
BPR ifite amashami 194 n’ibyuma bya ATM 105 hirya no hino mu gihugu.